Utorok, 10. marca 2009

Priemyselné emisie (integrovaná prevencia a kontrola znečisťovania životného prostredia) (prepracované znenie) ***I

P6_TA(2009)0093

Legislatívne uznesenie Európskeho parlamentu z 10. marca 2009 o návrhu smernice Európskeho parlamentu a Rady o priemyselných emisiách (integrovaná prevencia a kontrola znečisťovania životného prostredia) (prepracované znenie) (KOM(2007)0844 – C6-0002/2008 – 2007/0286(COD))

2010/C 87 E/45

(Spolurozhodovací postup: prepracovanie)

Európsky parlament,

so zreteľom na návrh Komisie pre Európsky parlament a Radu (KOM(2007)0844),

so zreteľom na článok 251 ods. 2 a článok 175 ods. 1 Zmluvy o ES, v súlade s ktorými Komisia predložila návrh Európskemu parlamentu (C6-0002/2008),

so zreteľom na Medziinštitucionálnu dohodu z 28. novembra 2001 o systematickejšom používaní techniky prepracovania právnych aktov (1),

so zreteľom na list Výboru pre právne veci z 10. septembra 2008 adresovaný Výboru pre životné prostredie, verejné zdravie a bezpečnosť potravín v súlade s článkom 80a ods. 3 rokovacieho poriadku,

so zreteľom na články 80a a 51 rokovacieho poriadku,

so zreteľom na správu Výboru pre životné prostredie, verejné zdravie a bezpečnosť potravín a stanovisko Výboru pre právne veci (A6-0046/2009),

(1) Ú. v. ES C 77, 28.3.2002, s. 1.

Utorok, 10. marca 2009

P6_TC1-COD(2007)0286

Pozícia Európskeho parlamentu prijatá v prvom čítaní 10. marca 2009 na účely prijatia smernice Európskeho parlamentu a Rady 2009/…/ES o priemyselných emisiách (integrovaná prevencia a kontrola znečisťovania) (prepracované znenie)

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 175 ods. 1,

so zreteľom na návrh Komisie ║,

so zreteľom na stanovisko Európskeho hospodárskeho a sociálneho výboru (1),

so zreteľom na stanovisko Výboru regiónov (2),

konajúc v súlade s postupom ustanoveným v článku 251 zmluvy (3),

keďže:

(1) V smernici Rady 78/176/EHS z 20. februára 1978 o odpadoch z priemyselnej výroby a spracovania oxidu titaničitého (4), smernici Rady 82/883/EHS z 3. decembra 1982 o postupoch pre dozor a monitorovanie životného prostredia zasiahnutého odpadom z výroby oxidu titaničitého (5), smernici Rady 92/112/EHS z 15. decembra 1992 o postupoch harmonizácie programov postupného znižovania a konečného odstránenia znečisťovania spôsobovaného odpadom z výroby oxidu titaničitého (6), smernici Rady 96/61/ES z 24. septembra 1996 o integrovanej prevencii a kontrole znečisťovania životného prostredia (7), smernici Rady 1999/13/ES z 11. marca 1999 o obmedzení emisií prchavých organických zlúčenín unikajúcich pri používaní organických rozpúšťadiel pri určitých činnostiach a v určitých zariadeniach (8), smernici ║ Európskeho parlamentu a Rady 2000/76/ES zo 4. decembra 2000 o spaľovaní odpadov (9) a smernici Európskeho parlamentu a Rady 2001/80/ES z 23. októbra 2001 o obmedzení emisií určitých znečisťujúcich látok do ovzdušia z veľkých spaľovacích zariadení (10) je potrebné vykonať niekoľko podstatných zmien. V záujme jasnosti a prehľadnosti by sa tieto smernice mali prepracovať.

(2) V súlade so zásadou „znečisťovateľ platí“ a zásadou prevencie znečisťovania je s cieľom prevencie, zníženia a čo možno najväčšej eliminácie znečisťovania spôsobovaného priemyselnými činnosťami potrebné ustanoviť všeobecný rámec kontroly hlavných priemyselných činností, pričom prednosť majú zásahy pri zdroji znečistenia, a zabezpečovať uvážlivé hospodárenie s prírodnými zdrojmi.

(3) Dodržiavanie limitných hodnôt emisií ustanovených v tejto smernici by sa malo považovať za potrebné, ale nie za dostatočné na zabezpečenie dosiahnutia cieľov zabránenia a obmedzenia znečisťovania a dosiahnutia vysokej úrovne ochrany životného prostredia vrátane ochrany podzemných vôd, ovzdušia, pôdy a verejnosti. Na dosiahnutie týchto cieľov bude možno potrebné ustanoviť prísnejšie limitné hodnoty pre znečisťujúce látky, na ktoré sa vzťahuje táto smernica, emisné hodnoty pre ďalšie látky a environmentálne zložky, ako aj iné náležité podmienky.

(4) Rozdielne koncepcie oddelenej kontroly emisií do ovzdušia, vody alebo pôdy môžu viesť k prenosu znečistenia z jednej zložky životného prostredia do inej a nie k ochrane životného prostredia ako celku. V záujme účinného využívania energie a prevencie havárií je preto vhodné zabezpečiť integrovanú koncepciu v oblasti prevencie a kontroly emisií do ovzdušia, vody alebo pôdy a v oblasti odpadového hospodárstva.

(5) Je vhodné zrevidovať právne predpisy súvisiace s priemyselnými zariadeniami v záujme zjednodušenia a sprehľadnenia existujúcich ustanovení, redukcie zbytočného administratívneho bremena a realizácie záverov oznámenia Komisie o tematickej stratégii o znečistení ovzdušia (11), oznámenia Komisie o tematickej stratégii na ochranu pôdy (12) a oznámenia Komisie o tematickej stratégii predchádzania vzniku odpadu a jeho recyklovania (13), ktoré boli prijaté v nadväznosti na rozhodnutie Európskeho parlamentu a Rady č. 1600/2002/ES z 22. júla 2002, ktorým sa ustanovuje šiesty environmentálny akčný program Spoločenstva (14). V uvedených oznámeniach sa stanovujú ciele v oblasti ochrany ľudského zdravia a životného prostredia, ktoré nie je možné dosiahnuť bez ďalšieho zníženia emisií z priemyselných činností.

(6) V záujme zabezpečenia prevencie a kontroly znečisťovania by každé zariadenie malo byť v prevádzke len ak je držiteľom povolenia, alebo – v prípade určitých zariadení a činností používajúcich organické rozpúšťadlá – ak je držiteľom povolenia alebo je registrované. Celkové používanie organických rozpúšťadiel by sa malo minimalizovať.

(7) S cieľom uľahčiť udeľovanie povolení by členské štáty mali pre určité kategórie zariadení stanoviť požiadavky vo forme všeobecne záväzných pravidiel.

(8) V záujme zamedzenia dvojitej regulácie by sa povolenie pre zariadenie podľa smernice Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve ║ (15) nemalo obsahovať limitnú hodnotu emisií pre priame emisie skleníkových plynov, s výnimkou prípadov, keď je potrebné zabezpečiť, aby nedošlo k žiadnemu významnému miestnemu znečisteniu, alebo prípadov, keď je zariadenie dočasne vylúčené z uvedeného systému.

(9) Prevádzkovatelia by mali príslušnému orgánu zaslať žiadosť o povolenie, ktorá obsahuje informácie potrebné na stanovenie podmienok povolenia. Pri predkladaní žiadosti o povolenie by prevádzkovatelia mali byť schopní používať informácie vyplývajúce z uplatňovania smernice Rady 85/337/EHS z 27. júna 1985 o posudzovaní vplyvov určitých verejných a súkromných projektov na životné prostredie (16) a smernice Rady 96/82/ES z 9. decembra 1996 o kontrole nebezpečenstiev veľkých havárií s prítomnosťou nebezpečných látok (17).

(10) Povolenie by malo obsahovať všetky opatrenia potrebné na dosiahnutie vysokej úrovne ochrany životného prostredia ako celku a rovnako by malo obsahovať limitné hodnoty emisií pre znečisťujúce látky, primerané požiadavky v oblasti ochrany pôdy a podzemných vôd, ║požiadavky na monitorovanie a zoznam nebezpečných látok alebo prípravkov, ktoré sa používajú v súlade so smernicou 67/548/EHS z 27. júna 1967 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok (18). Podmienky povolenia by sa mali stanoviť na základe najlepších dostupných techník.

(11) Komisia by mala na základe výmeny informácií so zainteresovanými stranami uverejniť referenčné dokumenty pre najlepšie dostupné techniky (ďalej len „referenčné dokumenty o BAT“) s cieľom určiť, čo sa považuje za najlepšie dostupné techniky a obmedziť nerovnováhu v rámci Spoločenstva, pokiaľ ide o úroveň emisií z priemyselných činností. Na tieto referenčné dokumenty o BAT by sa malo odkazovať pri stanovovaní podmienok povolenia. Môžu byť doplnené ďalšími zdrojmi.

(12) Aby sa zohľadnili určité konkrétne okolnosti, príslušné orgány by mali mať možnosť stanoviť limitné hodnoty emisií , ekvivalentné ukazovatele alebo rovnocenné technické opatrenia, výsledkom ktorých budú úrovne emisií, ktoré môžu prevýšiť úrovne emisií súvisiace s najlepšími dostupnými technikami opísanými v referenčných dokumentoch BAT.▐

(13) Aby prevádzkovatelia mohli testovať nové techniky, vďaka ktorým by mohlo byť možné zabezpečiť vyššiu úroveň ochrany životného prostredia, príslušný orgán by mal mať takisto možnosť udeľovať dočasné výnimky z úrovne emisií súvisiacich s najlepšími dostupnými technikami opísanými v referenčných dokumentoch o BAT.

(14) Zmeny zariadenia by mohli spôsobiť vyššiu mieru znečistenia. Preto by sa príslušnému orgánu mali oznamovať všetky zmeny, ktoré môžu ovplyvniť životné prostredie; Podstatné zmeny zariadení, ktoré by mohli mať významný nepriaznivý vplyv na človeka alebo na životné prostredie, by mali byť podmienené preskúmaním povolenia, aby sa zabezpečilo, že dotknuté zariadenia budú naďalej spĺňať požiadavky tejto smernice.

(15) Rozmetávanie hnoja a kalov dobytka môže významne ovplyvniť kvalitu životného prostredia. Aby sa zabezpečila integrovaná prevencia a kontrola tohto vplyvu, je potrebné, aby prevádzkovateľ alebo tretie strany pri rozmetávaní hnoja a kalov, ktoré sú dôsledkom činností, na ktoré sa vzťahuje táto smernica, používali najlepšie dostupné techniky. Aby sa členským štátom pri plnení týchto požiadaviek poskytla flexibilita, malo by byť uplatňovanie najlepších dostupných techník pri rozmetávaní, ktoré vykoná prevádzkovateľ alebo tretia strana, špecifikované v povolení alebo v iných opatreniach.

(16) Aby sa zohľadnil vývoj najlepších dostupných techník alebo iných zmien zariadenia, mali by sa podmienky povolenia pravidelne preskúmavať a v prípade potreby aktualizovať, a to najmä v prípadoch, keď Komisia prijme nový alebo aktualizovaný referenčný dokument o BAT.

(17) Je potrebné zabezpečiť, aby prevádzkovanie zariadenia nemalo za následok významné zhoršenie kvality pôdy a podzemných vôd. Ak je to potrebné a vhodné, k podmienkam povolenia by preto malo patriť monitorovanie pôdy a podzemných vôd a požiadavka, aby sa po definitívnom skončení činností daná lokalita ozdravila v súlade s požiadavkami stanovenými v príslušných právnych predpisoch Spoločenstva a vnútroštátnych právnych predpisoch . Hneď ako nadobudnú účinnosť právne predpisy Spoločenstva, ktorými sa mení a dopĺňa smernica Európskeho parlamentu a Rady 2004/35/ES z 21. apríla 2004 o environmentálnej zodpovednosti pri prevencii a odstraňovaní environmentálnych škôd (19), alebo nové právne predpisy o ochrane pôdy a podzemných vôd, Komisia by mala preskúmať ustanovenia o ochrane pôdy a podzemných vôd stanovených v tejto smernici, aby sa zabezpečila jednotnosť, a aby sa zabránilo prekrývaniu.

(18) Aby sa zabezpečilo účinné vykonávanie a presadzovanie tejto smernice, prevádzkovateľ by mal príslušnému orgánu pravidelne podávať správy o dodržiavaní podmienok povolenia. Členské štáty mali zabezpečiť, že prevádzkovatelia dodržia tieto podmienky, a že prevádzkovateľ a príslušný orgán prijmú potrebné opatrenia v prípade nedodržiavania tejto smernice a zabezpečiť systém environmentálnych inšpekcií. Je vecou členských štátov určiť najvhodnejšie režimy presadzovania predpisov vrátane toho, ako by sa mali dodržiavať limitné hodnoty emisií.

(19) S ohľadom na ustanovenia Aarhuského dohovoru (20) , účinná účasť verejnosti na prijímaní rozhodnutí je nevyhnutná na to, aby mala verejnosť možnosť vyjadriť svoje názory a obavy, ktoré môžu byť relevantné pre tieto rozhodnutia, a aby ║ prijímateľ rozhodnutí mohol tieto názory a obavy zohľadniť, čím sa zvyšuje zodpovednosť a transparentnosť rozhodovacieho procesu a prispieva sa k zlepšeniu informovanosti verejnosti o otázkach životného prostredia a k verejnej podpore prijatých rozhodnutí. Členovia dotknutej verejnosti by mali mať prístup ku spravodlivosti, aby mohli prispievať k ochrane práva na život v životnom prostredí primeranom zdraviu a dobrým životným podmienkam ľudí.

(20) K emisiám znečisťujúcich látok do ovzdušia, ktoré majú významný negatívny vplyv na ľudské zdravie a životné prostredie, veľkou mierou prispievajú veľké spaľovacie zariadenia. Aby sa tento vplyv znížil a prispelo sa k plneniu požiadaviek smernice Európskeho parlamentu a Rady 2001/81/ES z 23. októbra 2001 o národných emisných stropoch pre určité látky znečisťujúce ovzdušie (21) a cieľov stanovených v oznámení Komisie o tematickej stratégii o znečistení ovzdušia, je na úrovni Spoločenstva potrebné stanoviť pre určité kategórie spaľovacích zariadení a znečisťujúcich látok prísnejšie limitné hodnoty emisií.

(21) V prípade náhleho prerušenia dodávky paliva alebo plynu s nízkym obsahom síry, ktoré je spôsobené vážnym nedostatkom tohto paliva alebo plynu, by príslušný orgán mal mať možnosť udeliť dotknutým spaľovacím zariadeniam dočasné výnimky, na základe ktorých ich emisie budú môcť presiahnuť limitné hodnoty emisií stanovené v tejto smernici.

(22) V záujme obmedzenia nepriaznivého vplyvu znečisťovania na životné prostredie by dotknutý prevádzkovateľ nemal prevádzkovať spaľovacie zariadenie dlhšie ako 24 hodín po poruche alebo výpadku na odlučovacom zariadení a dĺžka prevádzky bez odlučovacieho zariadenia by nemala počas dvanásťmesačného obdobia presiahnuť 120 hodín. V prípade prevažujúcej potreby dodávok energie alebo nutnosti zamedziť celkovému nárastu emisií v dôsledku prevádzky iného spaľovacieho zariadenia by príslušné orgány mali mať možnosť udeliť výnimku z týchto časových limitov.

(23) Na zaistenie vysokej úrovne ochrany životného prostredia a ľudského zdravia a zamedzenie cezhraničných pohybov odpadov do zariadení prevádzkovaných podľa nižších environmentálnych noriem je potrebné dodržiavať a stanoviť prísne prevádzkové podmienky, technické požiadavky a limitné hodnoty emisií pre spaľovne odpadov alebo zariadenia, ktoré spoluspaľujú odpady v rámci Spoločenstva.

(24) Používanie organických rozpúšťadiel pri určitých činnostiach a v určitých zariadeniach má za následok emisie organických zlúčenín do ovzdušia, ktoré prispievahú k miestnemu a cezhraničnému vytváraniu fotochemických oxidantov, čo poškodzuje prírodné zdroje a má škodlivé účinky na ľudské zdravie. Je preto nevyhnutné prijať preventívne opatrenia proti používaniu organických rozpúšťadiel a ustanoviť povinnosť dodržiavať limitné hodnoty emisií pre organické zlúčeniny a primerané prevádzkové podmienky. Členské štáty majú možnosť udeliť prevádzkovateľom výnimky z povinnosti dodržiavať limitné hodnoty emisií v prípade, keď iné opatrenia, napríklad používanie výrobkov alebo techník s nízkym alebo nulovým obsahom rozpúšťadiel, predstavujú alternatívny spôsob na dosiahnutie emisných limitov v rovnakej výške.

(25) Zariadenia, v ktorých sa vyrába oxid titaničitý, môžu spôsobovať významné znečisťovanie ovzdušia a vody , ako aj predstavovať toxikologické riziká . Na zníženie týchto vplyvov je potrebné na úrovni Spoločenstva stanoviť pre určité znečisťujúce látky prísnejšie limitné hodnoty emisií.

(26) Opatrenia potrebné na vykonávanie tejto smernice by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (22). ▐

(27) V súlade so zásadou „znečisťovateľ platí“ by členské štáty mali stanoviť pravidlá pre sankcie uplatniteľné v prípade porušenia ustanovení tejto smernice a zabezpečiť ich vykonávanie. Tieto sankcie by mali byť účinné, primerané a odrádzajúce.

(28) Aby sa existujúcim zariadeniam poskytol dostatočný čas na prispôsobenie sa novým požiadavkám tejto smernice, niektoré z nových požiadaviek by sa na tieto zariadenia mali uplatňovať po stanovenej lehote, ktorá začne plynúť od dátumu začatia uplatňovania tejto smernice. Spaľovacie zariadenia potrebujú dostatočný čas na zavedenie potrebných opatrení na znižovanie emisií, ktorých cieľom je dodržiavanie limitných hodnôt emisií stanovených v prílohe V.

(29) S cieľom riešiť závažné problémy, ktoré predstavujú emisie dioxínov, furánov a iných znečisťujúcich látok vypúšťaných zariadeniami pri výrobe surového železa, ocele, a najmä pri spekaní železnej rudy, postup pre minimálne požiadavky stanovený v tejto smernici by sa mal na tieto zariadenia uplatniť prioritne, a v každom prípade do 31. decembra 2011.

(30) Vzhľadom na to, že ciele opatrenia, ktoré sa má prijať v záujme zabezpečenia vysokej úrovne ochrany životného prostredia a zvýšenia kvality životného prostredia, nie je možné v dostatočnej miere dosiahnuť na úrovni členských štátov a preto sú, z dôvodu cezhraničnej povahy znečisťovania spôsobovaného priemyselnými činnosťami, lepšie dosiahnuteľné na úrovni Spoločenstva, môže Spoločenstvo prijať opatrenia v súlade s zásadou subsidiarity podľa článku 5 zmluvy. V súlade so zásadou proporcionality podľa uvedeného článku táto smernica nejde nad rámec toho, čo je potrebné na dosiahnutie týchto cieľov.

(31) Táto smernica rešpektuje základné práva a dodržiava zásady uznané najmä v Charte základných práv Európskej únie. Cieľom tejto smernice je najmä podporiť uplatňovanie článku 37 Charty základných práv Európskej únie.

(32) Povinnosť transponovať smernicu do vnútroštátneho práva by sa mala obmedziť na tie ustanovenia, ktoré predstavujú podstatnú zmenu v porovnaní s predchádzajúcimi smernicami prepracovanými touto smernicou. Povinnosť transponovať nezmenené ustanovenia vyplýva z predchádzajúcich smerníc.

(33) Táto smernica by sa mala uplatňovať bez toho, aby boli dotknuté záväzky členských štátov týkajúce sa lehôt na transpozíciu do vnútroštátneho práva a uplatňovanie smerníc, ktoré sú uvedené v prílohe IX časti B║,

PRIJALI TÚTO SMERNICU:

KAPITOLA I

Spoločné ustanovenia

Článok 1

Predmet úpravy

Touto smernicou sa stanovujú pravidlá integrovanej prevencie a kontroly znečisťovania životného prostredia pochádzajúceho z priemyselných činností ║.

Ustanovujú sa ňou aj opatrenia zamerané na prevenciu, alebo ak to nie je možné, na zníženie emisií do ovzdušia, vody a pôdy a predchádzanie vzniku odpadov s cieľom dosiahnuť vysokú úroveň ochrany životného prostredia ako celku.

Článok 2

Rozsah pôsobnosti

1. Táto smernica sa uplatňuje na priemyselné činnosti, ktoré spôsobujú znečisťovanie uvedené v kapitolách II až VI.

2. Táto smernica sa neuplatňuje na aktivity v oblasti výskumu, aktivity v oblasti vývoja, ani na testovanie nových výrobkov a postupov.

Článok 3

Vymedzenie pojmov

Na účely tejto smernice sa uplatňujú tieto vymedzenia pojmov:

1. „látka“ je akýkoľvek chemický prvok a jeho zlúčeniny s výnimkou týchto látok: a) rádioaktívne látky definované v smernici Rady 96/29/Euratom z 13. mája 1996, ktorá stanovuje základné bezpečnostné normy ochrany zdravia pracovníkov a obyvateľstva pred nebezpečenstvami vznikajúcimi v dôsledku ionizujúceho žiarenia (23); b) geneticky modifikované mikroorganizmy definované v smernici Rady 90/219/EHS ║ z 23. apríla 1990 o obmedzenom použití geneticky modifikovaných mikroorganizmov (24); c) geneticky modifikované organizmy definované v smernici Európskeho parlamentu a Rady 2001/18/ES z 12 marca 2001 o zámernom uvoľnení geneticky modifikovaných organizmov do životného prostredia ║ (25);

2. „znečisťovanie životného prostredia“ znamená priame alebo nepriame zavedenie látok, vibrácií, tepla alebo hluku do ovzdušia, vody alebo pôdy v dôsledku ľudskej činnosti, ktoré môže byť škodlivé ľudskému zdraviu alebo kvalite životného prostredia, spôsobiť poškodenie hmotného majetku, alebo znehodnotiť alebo narušiť harmóniu životného prostredia a iné legitímne využívanie životného prostredia;

3. „zariadenie“ znamená stacionárnu technickú jednotku, v ktorej sa vykonáva jedna alebo viac činností uvedených v prílohe I alebo v časti 1 prílohy VII a všetky ostatné priamo s tým spojené činnosti v tej istej lokalite, ktoré majú technickú nadväznosť na činnosti uvedené v týchto prílohách a ktoré by mohli mať vplyv na emisie a znečisťovanie životného prostredia;

4. „emisia“ znamená priame alebo nepriame uvoľnenie látok, vibrácií, tepla alebo hluku z bodového zdroja alebo z difúznych zdrojov zariadenia do ovzdušia, vody alebo pôdy;

5. „limitná hodnota emisií“ znamená objem vyjadrený pomocou určitých špecifických parametrov, koncentrácia a/alebo úroveň emisie, ktorý sa počas jedného alebo viacerých časových úsekov nesmie prevýšiť.

6. „norma kvality životného prostredia“ znamená súbor požiadaviek stanovených v právnych predpisoch Spoločenstva, ktoré musí životné prostredie alebo jeho určitá časť v danom čase spĺňať a danom životnom prostredí alebo v jeho určitej časti;

7. „povolenie“ znamená písomné oprávnenie prevádzkovať zariadenie alebo jeho časť, alebo spaľovacie zariadenie alebo jeho časť, spaľovňu odpadov alebo jej časť, alebo zariadenie na spoluspaľovanie odpadov alebo jeho časť;

8. „podstatná zmena“ znamená zmenu v charaktere alebo činnosti alebo rozšírenie zariadenia alebo spaľovacieho zariadenia, spaľovne odpadov alebo zariadenia na spoluspaľovanie odpadov , ktorá môže mať významné nepriaznivé účinky na človeka alebo životné prostredie;

9. „najlepšie dostupné techniky“ znamenajú najúčinnejšie a najpokrokovejšie štádium vývoja činností a metód ich prevádzkovania, ktoré naznačuje praktickú vhodnosť konkrétnych techník predstavovať základ pre limitné hodnoty emisií a iné podmienky povolenia navrhnuté s cieľom prevencie a v prípade, že to nie je možné, zníženia emisií a vplyvu na životné prostredie ako celok: a) „techniky“ zahŕňajú použitú technológiu aj spôsob, ktorým je zariadenie navrhnuté, postavené, udržiavané, prevádzkované a odstavené z činnosti; b) „dostupné“ techniky znamenajú techniky vyvinuté do takej miery, ktorá dovoľuje ich použitie v príslušnom priemyselnom odvetví za ekonomicky a technicky únosných podmienok, pričom sa berú do úvahy náklady a prínosy, bez ohľadu na to, či sa tieto techniky používajú alebo vyrábajú v príslušnom členskom štáte, pokiaľ sú za rozumných podmienok dostupné prevádzkovateľovi; c) „najlepšie“ techniky znamenajú techniky, ktoré sú najúčinnejšie na dosiahnutie všeobecne vysokého stupňa ochrany životného prostredia ako celku.

10. „úrovne emisií súvisiace s najlepšími dostupnými technikami“ (BAT-AEL) znamenajú rozsah úrovní emisií, ktorý je v bežných prevádzkových podmienkach výsledkom uplatňovania najlepších dostupných techník opísaných v referenčných dokumentoch o BAT, a ktorý je vyjadrený vo forme priemerov dosiahnutých počas príslušného obdobia a za daných referenčných podmienok;

11. „prevádzkovateľ“ znamená každú fyzickú alebo právnickú osobu, ktorá prevádzkuje alebo ovláda riadi zariadenie alebo spaľovacie zariadenie, spaľovňu odpadov alebo zariadenie na spoluspaľovanie odpadov, alebo, ak to umožňujú vnútroštátne právne predpisy, osoba, na ktorej bola prenesená rozhodujúca hospodárska právomoc nad technickým fungovaním zariadenia alebo závodu;

12. „verejnosť“ znamená jednu alebo viacero fyzických alebo právnických osôb a, v súlade s vnútroštátnymi právnymi predpismi alebo praxou, ich združenia, organizácie alebo skupiny;

13. „dotknutá verejnosť“ znamená verejnosť, ktorá je alebo by pravdepodobne mohla byť postihnutá rozhodovaním, pokiaľ ide o vydanie alebo aktualizáciu povolenia alebo podmienok, alebo ktorá má na tomto rozhodovaní záujem; na účely tejto definície sa predpokladá, že mimovládne organizácie podporujúce ochranu životného prostredia a spĺňajúce požiadavky vnútroštátneho práva, majú záujem;

14. „nová technika“ znamená novátorskú techniku pre priemyselnú činnosť, ktorá by v prípade svojho uplatnenia v priemysle a komerčného rozšírenia poskytla vyššiu, alebo aspoň rovnakú všeobecnú úroveň ochrany životného prostredia a vyššiu úsporu nákladov ako existujúce najlepšie dostupné techniky;

15. „nebezpečné látky“ znamenajú nebezpečné látky alebo nebezpečné prípravky definované v smernici ║67/548/EHS║ a smernici Európskeho parlamentu a Rady 1999/45/ES z 31. mája 1999 o aproximácii zákonov, iných právnych predpisov a správnych opatrení členských štátov o klasifikácii, balení a označovaní nebezpečných prípravkov (26);

16. „východisková správa“║ znamená kvantifikované informácie o stave kontaminácie pôdy a podzemných vôd významnými množstvami príslušných nebezpečných látok ;

17. „bežná inšpekcia“ znamená inšpekciu v oblasti životného prostredia vykonanú ako súčasť plánovaného programu inšpekcií;

18. „mimoriadna inšpekcia“ znamená inšpekciu v oblasti životného prostredia vykonanú v dôsledku sťažnosti alebo pri vyšetrovaní havárií, mimoriadnych udalostí a prípadov nedodržiavania predpisov;

19. „environmentálna inšpekcia“ znamená akúkoľvek činnosť, ktorej súčasťou je kontrola súladu zariadenia s environmentálnymi požiadavkami;

20. „palivo“ znamená akýkoľvek tuhý, kvapalný alebo plynný horľavý materiál, používaný na spaľovanie v spaľovacom zariadení

21. „spaľovacie zariadenie“ znamená akékoľvek technické zariadenie, v ktorom sa okysličujú palivá s cieľom využiť takto vzniknuté teplo;

22. „biomasa“ znamená nasledovné: a) produkty pozostávajúce z akejkoľvek rastlinnej hmoty pochádzajúcej z poľnohospodárstva alebo lesníctva, ktorá sa môže použiť ako palivo na účely zhodnotenia jej energetického obsahu; b) následný odpad použitý ako palivo: i) rastlinný odpad z poľnohospodárstva a lesníctva; ii) rastlinný odpad z potravinárskeho priemyslu, ak sa zhodnotí vytvorené teplo; iii) vláknitý rastlinný odpad z výroby buničiny a z výroby papiera z celulózy, ak sa spoluspaľuje na mieste výroby a vytvorené teplo sa zhodnocuje; iv) korkový odpad; v) drevný odpad s výnimkou drevného odpadu, ktorý môže obsahovať halogénované organické zlúčeniny alebo ťažké kovy následkom ošetrovania konzervátormi na drevo alebo nátermi;

23. „spaľovacie zariadenie na spaľovanie viacerých druhov palív“ je každé spaľovacie zariadenie, ktoré môže spaľovať súčasne alebo striedavo dva alebo viac druhov palív;

24. „plynová turbína“ znamená každý rotujúci stroj, ktorý premieňa tepelnú energiu na mechanickú prácu, pozostávajúci najmä z kompresora, tepelného zariadenia, v ktorom sa okysličujú palivá na zahrievanie pracovnej kvapaliny, a turbíny;

25. „odpad“ znamená odpad definovaný v článku 3 ods. 1. smernice Európskeho parlamentu a Rady 2008/98/ES z 19. novembra 2008 o odpadoch (27);

26. „nebezpečný odpad“ znamená nebezpečný odpad definovaný v článku 3 ods. 2 smernice 2008/98/ES;

27. „zmiešaný komunálny odpad“ znamená odpad z domácností, ako aj komerčný, priemyselný odpad a odpad z inštitúcií, ktorý sa v dôsledku svojej povahy a zloženia podobá odpadu z domácností, ale okrem častí uvedených pod záhlavím 20 01 prílohy k rozhodnutiu Komisie 2000/532/ES ║ (28), ktorým sa ustanovuje európsky katalóg odpadov, ktorý sa zberá samostatne pri zdroji, a okrem ostatných odpadov uvedených pod záhlavím 20 02 tejto prílohy;

28. „spaľovňa odpadov“ znamená akúkoľvek stacionárnu alebo mobilnú technickú jednotku a zariadenie určené pre tepelné spracovanie odpadov so zužitkovaním vznikajúceho spaľovacieho tepla alebo bez neho, prostredníctvom spaľovania oxidáciou odpadov, ako aj ostatných procesov tepelného spracovania, pokiaľ sa látky vznikajúce pri spracovaní následne spaľujú;

29. „zariadenie na spoluspaľovanie odpadov“ znamená akúkoľvek stacionárnu alebo mobilnú technickú jednotku, ktorej hlavným účelom je výroba energie alebo materiálnych výrobkov a ktorá využíva odpady ako základné alebo prídavné palivo alebo v ktorom sa odpady tepelne spracovávajú s cieľom zneškodnenia prostredníctvom spaľovania oxidáciou odpadov, ako aj inými procesmi tepelného spracovania, ak sa látky, ktoré pri tomto spracovaní vznikajú, následne spaľujú;

30. „menovitá kapacita“ je súčet spaľovacích výkonov (vyjadrených ako množstvo odpadov spálených za hodinu) pecí, z ktorých sa spaľovňa odpadov alebo zariadenie na spoluspaľovanie odpadov skladá. Výkony stanovil výrobca a potvrdil prevádzkovateľ, pričom sa náležite zohľadnila spalné teplo odpadov vyjadrená ako množstvo odpadu spáleného za 1 hodinu;

31. „dioxíny a furány“ znamenajú všetky polychlórované dibenzo-p-dioxíny a dibenzofurány uvedené v časti 2 prílohy VI;

32. „zvyšok“ znamená akýkoľvek kvapalný alebo tuhý odpad, ktorý vzniká v spaľovni odpadov alebo zariadení na spoluspaľovanie odpadov;

33. „organická zlúčenina“ je akákoľvek zlúčenina, ktorá obsahuje minimálne uhlík a jeden alebo niekoľko z nasledujúcich prvkov: vodík, halogény, kyslík, síru, fosfor, kremík alebo dusík, s výnimkou oxidov uhlíka a anorganických uhličitanov a hydrouhličitanov;

34. „prchavá organická zlúčenina“ znamená akúkoľvek organickú zlúčeninu, vrátane frakcií kreozotu, ktorá má pri teplote 293,15 K tlak pár 0,01 kPa alebo viac, alebo ktorá má zodpovedajúcu prchavosť za konkrétnych podmienok použitia.

35. „organické rozpúšťadlo“ znamená akúkoľvek prchavú organickú zlúčeninu, ktorá sa používa na ktorýkoľvek z týchto účelov: a) samostatne alebo v kombinácii s ostatnými činidlami bez toho, že by prechádzala chemickou zmenou, na rozpúšťanie surovín, výrobkov alebo odpadových materiálov; b) ako čistiaci prostriedok na rozpúšťanie znečisťujúcich látok; c) ako rozpúšťadlo; d) ako disperzné médium; e) na úpravu viskozity; f) na úpravu povrchového napätia; g) ako zmäkčovadlo; h) ako konzervačný prostriedok;

36. „náter“ je náter definovaný v článku 2 ods. 8 smernice Európskeho parlamentu a Rady 2004/42/ES z 21. apríla 2004 o obmedzení emisií prchavých organických zlúčenín unikajúcich pri používaní organických rozpúšťadiel v určitých farbách a lakoch a vo výrobkoch na povrchovú úpravu vozidiel (29);

37. „všeobecne záväzné pravidlá“ znamenajú limitné hodnoty emisií alebo iné podmienky definované v právnych predpisoch týkajúcich sa životného prostredia aspoň na sektorovej úrovni, ktoré sú stanovené tak, aby sa dali priamo použiť na určenie povoľovacích podmienok.

Článok 4

Povinnosť byť držiteľom povolenia

1. Členské štáty prijmú potrebné opatrenia na zabezpečenie toho, aby žiadne zariadenia alebo spaľovacie zariadenia, spaľovne odpadov alebo zariadenia na spoluspaľovanie odpadov neboli prevádzkované bez povolenia.

Odchylne od výnimky uvedenej v prvom pododseku členské štáty môžu zaviesť postup registrácie zariadení, na ktoré sa vzťahuje len kapitola V.

Postup registrácie je špecifikovaný v záväznom akte a rozumie sa ním minimálne zaslanie oznámenia príslušnému orgánu prevádzkovateľom zariadenia o úmysle prevádzkovať toto zariadenie.

2. Členské štáty môžu stanoviť, že povolenie sa môže vzťahovať na dve zariadenia alebo viac zariadení alebo ich častí prevádzkovaných tým istým prevádzkovateľom na rovnakom mieste alebo na rôznych miestach.

V prípade, že sa povolenie vzťahuje na dve alebo viaceré zariadenia, musia všetky zariadenia samostatne spĺňať požiadavky tejto smernice.

Článok 5

Prevádzkovatelia

Členské štáty môžu stanoviť, že dve alebo viaceré fyzické alebo právnické osoby sú oprávnené spoločne prevádzkovať zariadenie alebo spaľovacie zariadenie, spaľovňu odpadov alebo zariadenie na spoluspaľovanie odpadov, alebo prevádzkovať rôzne časti zariadenia. Určí sa jedna fyzická osoba alebo právnická osoba, ktorá bude zodpovedná za dodržiavanie povinností stanovených touto smernicou .

Článok 6

Udelenie povolenia

1. Príslušný orgán udelí povolenie, ak zariadenie spĺňa požiadavky tejto smernice.

2. Členské štáty prijmú opatrenia potrebné na úplnú koordináciu povoľovacích konaní a podmienok povolení v prípade, ak sa na týchto konaniach zúčastňuje viac ako jeden príslušný orgán alebo viac ako jeden prevádzkovateľ alebo sa vydáva viac ako jedno povolenie s cieľom zaručiť účinný integrovaný prístup všetkých orgánov príslušných v tomto konaní.

3. V prípade nových zariadení alebo v prípade podstatnej zmeny, na ktoré sa vzťahuje článok 4 smernice 85/337/EHS, sa pri udeľovaní povolenia preskúma a použije akákoľvek relevantná získaná informácia alebo záver, ku ktorému sa dospeje podľa článkov 5, 6, 7 a 9 uvedenej smernice.

Článok 7

Všeobecne záväzné pravidlá

Bez toho, aby bola dotknutá povinnosť mať povolenie, môžu členské štáty do všeobecne záväzných pravidiel začleniť určité požiadavky pre určité kategórie zariadení alebo spaľovacích zariadení, spaľovní odpadov alebo zariadení na spoluspaľovanie odpadov.

V prípade prijatia všeobecne záväzných pravidiel môže povolenie obsahovať len odkaz na takéto pravidlá.

Článok 8

Podávanie správ o dodržiavaní podmienok povolenia

Členské štáty prijmú opatrenia potrebné na to, aby zabezpečili:

1. že prevádzkovateľ zašle príslušnému orgánu príslušné údaje o dodržiavaní podmienok povolenia aspoň každých 24 mesiacov, ktoré sa bezodkladne sprístupnia na internete . V prípade, že inšpekcia zistí v súlade s článkom 25 porušenie podmienok povolenia, frekvencia podávania správ sa zvýši, a to najmenej na raz za každých dvanásť mesiacov;

2. že prevádzkovateľ informuje príslušný orgán bezodkladne o akejkoľvek mimoriadnej udalosti alebo havárii významne ovplyvňujúcich životné prostredie.

Článok 9

Nedodržiavanie podmienok povolenia

1. Členské štáty prijmú opatrenia potrebné na to, aby boli dodržané podmienky povolenia.

2. V prípade, že sa zistí porušenie požiadaviek tejto smernice, členské štáty zabezpečia:

a) aby prevádzkovateľ okamžite informoval príslušný orgán;

b) aby prevádzkovateľ a príslušný orgán prijali opatrenia potrebné na zabezpečenie splnenia požiadaviek v čo najkratšom možnom čase.

V prípade porušenia požiadaviek, ktoré by znamenalo významné nebezpečenstvo pre ľudské zdravie, bolo vykonávanie činnosti zariadenia alebo spaľovacieho zariadenia, spaľovne odpadov alebo zariadenia na spoluspaľovanie odpadov pozastavené až dovtedy, kým nebude opäť zabezpečené splnenie požiadaviek podľa podmienok písmena b) prvého pododseku.

Článok 10

Emisie skleníkových plynov

1. Ak sú emisie skleníkových plynov zo zariadenia špecifikované v prílohe I k smernici Európskeho parlamentu a Rady 2003/87/ES vo vzťahu k činnosti vykonávanej v tomto zariadení, povolenie neobsahuje limitnú hodnotu emisií pre priame emisie tohto plynu, pokiaľ nie je potrebné zabezpečiť, aby nedošlo k významnému miestnemu znečisteniu.

2. Členské štáty sa môžu rozhodnúť, že na činnosti uvedené v prílohe I k smernici 2003/87/ES nestanovia požiadavky týkajúce sa energetickej účinnosti s ohľadom na spaľovacie jednotky alebo iné jednotky vypúšťajúce oxid uhličitý v mieste, kde sa zariadenie nachádza.

3. Ak je to potrebné, príslušné orgány zmenia povolenie zodpovedajúcim spôsobom.

4. Odseky 1 až 3 sa nevzťahujú na zariadenia dočasne vylúčené zo systému obchodovania s emisnými kvótami skleníkových plynov v Spoločenstve v súlade s článkom 27 smernice 2003/87/ES.

KAPITOLA II

Osobitné ustanovenia pre činnosti uvedené v prílohe I

Článok 11

Rozsah pôsobnosti

Táto kapitola sa uplatňuje na činnosti uvedené v prílohe I a prípadne na činnosti, ktoré prekračujú „kapacitné prahy“ uvedené v danej prílohe.

Článok 12

Všeobecné zásady plnenia základných povinností prevádzkovateľa

Členské štáty prijmú potrebné opatrenia na to, aby zariadenia boli prevádzkované v súlade s týmito zásadami:

1. prijímať všetky vhodné preventívne opatrenia proti znečisťovaniu;

2. uplatňovať najlepšie dostupné techniky;

3. nespôsobovať žiadne významné znečisťovanie;

4. predchádza produkcii odpadov v súlade so smernicou 2008/98/ES;

5. zhodnocovať odpad v prípade jeho vzniku, alebo ak to nie je z technických alebo z hospodárskych dôvodov možné, zneškodňovať ho, pričom treba znížiť alebo zamedziť jeho vplyv na životné prostredie;

6. efektívne využívať energiu;

7. prijímať opatrenia potrebné na prevenciu havárií a obmedzenie ich následkov;

8. prijímať opatrenia potrebné pri konečnom odstavení, aby sa predišlo riziku znečisťovania a aby sa miesto prevádzkovania vrátilo do uspokojivého stavu ▐ v súlade s požiadavkami stanovenými v článku 23 ods. 2 a 3.

Článok 13

Žiadosti o povolenia

1. Členské štáty prijmú opatrenia potrebné na to, aby žiadosť o povolenie obsahovala opis týchto prvkov:

a) zariadenia, ako aj druhu a rozsahu jeho činností;

b) surovín, pomocných materiálov, iných látok a energie používaných alebo vznikajúcich v zariadení;

c) zdrojov emisií zo zariadenia;

d) podmienok lokality zariadenia;

e) ak sú súčasťou činnosti významné množstvá príslušných nebezpečných látok, vo východiskovej správe sa uvedú informácie o týchto látkach ;

f) druhu a množstiev predpokladaných emisií zo zariadenia do zložiek životného prostredia (ovzdušie, voda a pôda) ako aj identifikácie významných vplyvov emisií na životné prostredie;

g) navrhovanej technológie a iných techník na zabránenie alebo, ak to nie je možné, na zníženie emisií zo zariadenia;

h) v prípade potreby, opatrení zameraných na prevenciu a zhodnotenie odpadov produkovaných zariadením;

i) ďalších opatrení plánovaných s cieľom dosiahnutia súladu so všeobecnými zásadami základných povinností prevádzkovateľa podľa článku 12;

j) opatrení plánovaných s cieľom monitorovať emisie do životného prostredia;

k) príslušných hlavných alternatív navrhovanej technológie, ktoré žiadateľ preskúmal.

Žiadosť o povolenie musí tiež obsahovať netechnické zhrnutie údajov uvedených v prvom pododseku a v prípade potreby východiskovú správu .

2. Ak informácie poskytnuté v súlade s požiadavkami ustanovenými v smernici 85/337/EHS alebo bezpečnostná správa vypracovaná v súlade so smernicou 96/82/ES alebo iné informácie vypracované na základe iných právnych predpisov splnia ktorúkoľvek požiadavku odseku 1, môžu sa zahrnúť do žiadosti alebo k nej pripojiť.

Článok 14

Referenčné dokumenty o BAT a výmena informácií

1. Komisia zabezpečí výmenu informácií medzi členskými štátmi, zástupcami ich príslušných dotknutých orgánov, prevádzkovateľmi a poskytovateľmi techník zastupujúcich dotknuté priemyselné odvetvia, mimovládnymi organizáciami, ktoré pôsobia v oblasti ochrany životného prostredia a Komisiou, a to v týchto oblastiach:

a) výkonnosť zariadení z hľadiska emisií, znečisťovania, spotreby a charakteru surovín, využívania energie a vzniku odpadu; a

b) používanie najlepších dostupných techník, s nimi súvisiace monitorovanie, ako aj vývoj súvisiaci s najlepšími dostupnými technikami .

Na zabezpečenie výmeny informácií uvedených v tomto odseku Komisia zriadi fórum na výmenu informácií, ktoré budú tvoriť subjekty uvedení v prvom pododseku .

Komisia vypracuje usmernenia na výmenu informácií vrátane zberu údajov a stanovenia obsahu referenčných dokumentov o BAT. Komisia zverejní hodnotiacu správu v tejto oblasti. Táto správa sa sprístupní na internete.

2 . Komisia zverejní výsledok výmeny informácií uvedených v odseku 1 ako nový alebo aktualizovaný referenčný dokument o BAT.

3. V referenčných dokumentoch o BAT sú opísané najmä najlepšie dostupné techniky, súvisiace hodnoty emisií, úrovne spotreby a súvisiace monitorovanie, monitorovanie pôdy a podzemných vôd a ozdravenie lokality a nové techniky, s osobitným prihliadnutím na kritériá uvedené v prílohe III , pričom táto revízia bude dokončená do ôsmich rokov odo dňa zverejnenia poslednej verzie . Komisia zabezpečí, aby sa závery BAT v referenčných dokumentoch o BAT sprístupnili v úradných jazykoch členských štátov . Na žiadosť členského štátu Komisia poskytne kompletné referenčné dokumenty o BAT v požadovanom jazyku .

Článok 15

Podmienky povolenia

1. Členské štáty zabezpečia, aby povolenie obsahovalo všetky opatrenia potrebné na splnenie požiadaviek ustanovených v článku 12 a 19.

Tieto opatrenia musia obsahovať minimálne tieto údaje:

a) limitné hodnoty emisií pre znečisťujúce látky uvedené v prílohe II a pre iné znečisťujúce látky, ktoré môžu byť z príslušného zariadenia vo významných množstvách, zohľadňujúc ich druh a potenciál preniesť znečistenie z jednej zložky životného prostredia do druhej;

b) ak je to potrebné, príslušné podmienky zabezpečujúce ochranu pôdy a podzemných vôd a opatrenia týkajúce sa nakladania s odpadmi produkovanými v zariadeniach;

c) vhodné požiadavky na monitorovanie výpustí určujúce metodiku merania a jeho frekvenciu, postup vyhodnocovania a povinnosť pravidelne oznamovať príslušnému orgánu výsledky monitorovania výpustí a iné údaje požadované na kontrolu plnenia podmienok povolenia;

d) požiadavky na pravidelné monitorovanie v súvislosti s príslušnými nebezpečnými látkami, ktoré sa môžu vo významných množstvách nachádzať v areáli, s prihliadnutím na možnosť kontaminácie pôdy a podzemných vôd v lokalite zariadenia;

e) opatrenia vzťahujúce sa na uvedenie zariadenia do chodu, možné úniky, chybnú prevádzku, dočasné prerušenie prevádzkovania a jeho definitívne odstavenie;

f) opatrenia na minimalizáciu diaľkového alebo cezhraničného znečisťovania.

2. Na účely písm. a) odseku 1 limitné hodnoty emisií sa doplnia alebo nahradia ekvivalentnými ukazovateľmi, alebo ekvivalentnými technickými opatreniami.

3. Referenčné dokumenty o BAT slúžia ako referencia pri stanovovaní podmienok povolenia.

4. V prípade, že sa na zariadenie alebo časť zariadenia nevzťahujú referenčné dokumenty o BAT alebo v prípade, že sa v týchto dokumentoch neriešia všetky potenciálne vplyvy činnosti na životné prostredie, príslušný orgán po konzultácii s prevádzkovateľom určí na základe kritérií uvedených v prílohe III úrovne emisií, ktoré možno dosiahnuť použitím najlepších dostupných techník pre dotknuté zariadenie alebo činnosti a zodpovedajúcim spôsobom stanoví podmienky povolenia.

5. Bez toho, aby boli dotknuté právne predpisy v oblasti dobrých životných podmienok zvierat, sa na zariadenia uvedené v bode 6.6 prílohy I uplatňujú odseky 1 až 4.

Článok 16

Limitné hodnoty emisií, ekvivalentné ukazovatele a ekvivalentné technické opatrenia

1. Limitné hodnoty emisií pre znečisťujúce látky sú platné v bode, kde emisie opúšťajú zariadenie, a akékoľvek rozriedenie alebo rozptýlenie pred týmto bodom sa pri stanovovaní týchto hodnôt neberie do úvahy.

V prípade nepriameho vypúšťania znečisťujúcich látok do vôd sa pri stanovovaní limitných hodnôt emisií pre dotknuté zariadenie môže zobrať do úvahy účinok z čistiarne odpadových vôd, pričom sa musí zabezpečiť ekvivalentná úroveň ochrany životného prostredia ako celku a musí zaručené, že to nepovedie k vyšším stupňom znečistenia životného prostredia.

2. Bez toho, aby bol dotknutý článok 19, limitné hodnoty emisií a ekvivalentné ukazovatele a ekvivalentné technické opatrenia uvedené v odsekoch 1 a 2 článku 15 musia vychádzať z najlepších dostupných techník bez určenia použitia konkrétneho spôsobu alebo technológie.

Príslušný orgán stanoví limitné hodnoty emisií a požiadavky na monitorovanie a dosiahnutie súladu tak, aby zaistil, že úrovne emisií súvisiace s BAT nebudú prekračované .

Limitné hodnoty emisií môžu byť nahradené ekvivalentnými ukazovateľmi alebo technickými opatreniami, ak je možné dosiahnuť zodpovedajúcu úroveň ochrany životného prostredia.

3. Odchylne od druhého pododseku odseku 2 môže príslušný orgán vo výnimočných prípadoch , ktoré sú výsledkom posúdenia environmentálnych a ekonomických nákladov a výnosov a s prihliadnutím na technické vlastnosti dotknutého zariadenia, jeho geografickú polohu a miestne podmienky životného prostredia stanoviť limitné hodnoty emisií, ekvivalentné ukazovatele alebo technické opatrenia a požiadavky na monitorovania a dosiahnutie súladu tak, aby zabezpečil, že úrovne emisií súvisiace s BAT sa môžu prekročiť .

Tieto limitné hodnoty emisií , ekvivalentné ukazovatele alebo technické opatrenia však nesmú presiahnuť limitné hodnoty emisií stanovené v súlade s článkom 68, alebo prípadne v prílohách V až VIII.

Členské štáty zabezpečia, aby sa dotknutej verejnosti poskytla včasná a účinná príležitosť zúčastniť sa na rozhodovacom procese o udelení výnimky uvedenej v tomto odseku.

Ak sa v súlade s týmto odsekom stanovia limitné hodnoty emisií, ekvivalentné ukazovatele a technické opatrenia, dôvody povolenia úrovne emisií odchyľujúcej sa od úrovne emisií súvisiacej s BAT opísanej v referenčných dokumentoch o BAT sa uvedú a vysvetlia v prílohe k podmienkam povolenia.

Členské štáty môžu stanoviť kritériá udeľovania výnimky uvedenej v tomto odseku.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

4. Odseky 2 a 3 sa uplatňujú na rozmetávanie hnoja a kalov hovädzieho dobytka mimo lokality zariadenia uvedenej v bode 6.6 prílohy I s výnimkou oblastí, ktoré patria do rozsahu pôsobnosti smernice Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (30).

5. Príslušný orgán môže udeľovať dočasné výnimky z požiadaviek odseku 2 a z bodov 1 a 2 ║ článku 12 v prípade nárastu emisií v dôsledku testovania a používania nových techník, pokiaľ sa do 6 mesiacov od udelenia výnimky tieto techniky buď prestanú používať, alebo sa pri činnosti dosiahnu minimálne hodnoty emisií súvisiace s najlepšími dostupnými technikami.

Článok 17

Požiadavky v oblasti monitorovania

1. Požiadavky v oblasti monitorovania uvedené v článku 15 ods. 1 písm. c) a d) v prípade potreby vychádzajú zo záverov o monitorovaní opísaných v referenčných dokumentoch o BAT.

2. Frekvenciu pravidelného monitorovania uvedeného v článku 15 ods. 1 písm. d) určí príslušný orgán v povolení vydanom pre každé jednotlivé zariadenie alebo vo všeobecne záväzných pravidlách.

Bez toho, aby bol dotknutý prvý pododsek, sa pravidelné monitorovanie podzemných vôd a pôdy vykonáva aspoň raz za päť rokov v prípade podzemných vôd a raz za desať rokov v prípade pôdy, pokiaľ toto monitorovanie nespočíva v systematickom hodnotení rizika kontaminácie .

Členské štáty môžu stanoviť kritériá určovania frekvencie pravidelného monitorovania.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

Článok 18

Všeobecne záväzné pravidlá

1. Pri prijímaní všeobecne záväzných pravidiel členské štáty zabezpečia integrovaný prístup a vysokú úroveň ochrany životného prostredia rovnocennú s úrovňou, ktorá sa dá dosiahnuť pomocou jednotlivých podmienok povolení.

2. Všeobecne záväzné pravidlá vychádzajú z najlepších dostupných techník bez toho, aby predpisovali používanie akejkoľvek techniky alebo špecifickej technológie s cieľom zabezpečiť dodržiavanie článkov 15 a 16 .

▐

3. Členské štáty zabezpečia nepretržitú aktualizáciu všeobecne záväzných pravidiel na základe vývoja v oblasti najlepších dostupných techník s cieľom zabezpečiť dodržiavanie článku 22 .

▐

4. Všeobecne záväzné pravidlá prijaté v súlade s odsekmi 1 až 3 obsahujú odkaz na túto smernicu alebo ich takýto odkaz sprevádza pri ich úradnom uverejnení.

Článok 19

Normy kvality životného prostredia

Ak norma kvality životného prostredia vyžaduje prísnejšie podmienky, ako sú tie, ktoré sa dajú dosiahnuť pomocou použitia najlepších dostupných techník, do povolenia sa začlenia dodatočné podmienky, bez toho, aby boli dotknuté iné opatrenia, ktoré sa môžu vykonať s cieľom dosiahnuť súlad s normami kvality životného prostredia.

Článok 20

Vývoj najlepších dostupných techník

Členské štáty musia zabezpečiť, aby príslušné orgány sledovali alebo boli informované o vývoji najlepších dostupných techník a o uverejnení akýchkoľvek nových alebo zrevidovaných referenčných dokumentov o BAT , a budú tiež informovať dotknutú verejnosť .

Článok 21

Zmeny zariadení vykonané prevádzkovateľom

1. Členské štáty prijmú potrebné opatrenia zabezpečujúce, aby prevádzkovateľ informoval príslušný orgán o všetkých plánovaných zmenách v charaktere alebo činnosti zariadenia alebo jeho rozšírení zariadenia, ktoré môžu mať vplyvy na životné prostredie. Ak je potrebné, príslušný orgán aktualizuje povolenie.

2. Členské štáty prijmú potrebné opatrenia zabezpečujúce, aby sa žiadna podstatná zmena plánovaná prevádzkovateľom neuskutočnila bez povolenia vydaného v súlade s touto smernicou.

Žiadosť o povolenie a rozhodnutie príslušného orgánu sa týka tých častí zariadenia a tých podrobností uvedených v článku 13, ktoré by mohli byť podstatnou zmenou dotknuté.

3. Akákoľvek zmena v charaktere alebo činnosti alebo rozšírenie zariadenia sa považuje za podstatnú, ak zmena alebo rozšírenie samotné presahujú kapacitné prahy ustanovené v prílohe I.

Článok 22

Prehodnotenie a aktualizácia povoľovacích podmienok príslušným orgánom

1. Členské štáty prijmú potrebné opatrenia, aby príslušný orgán pravidelne prehodnocoval podmienky povolenia a ak je to potrebné, aby v záujme dodržiavania požiadaviek tejto smernice tieto podmienky aktualizoval.

2. Na žiadosť príslušného orgánu prevádzkovateľ predloží všetky informácie, ktoré sú potrebné na prehodnotenie podmienok povolenia.

Pri prehodnocovaní podmienok povolenia príslušný orgán použije všetky informácie vyplývajúce z monitorovania alebo inšpekcií.

3. V prípade, že Komisia zverejní nové alebo aktualizované referenčné dokumenty o BAT, členské štáty do štyroch rokov od uverejnenia zabezpečia, aby príslušný orgán prehodnotil a v prípade potreby zaktualizoval podmienky povolenia pre dotknuté zariadenia.

Prvý pododsek sa vzťahuje na všetky výnimky udelené v súlade s článkom 16 ods. 3.

4. Podmienky povolenia sa musia prehodnotiť a v prípade potreby aktualizovať aspoň v týchto prípadoch:

a) znečistenie spôsobené zariadením je také rozsiahle, že sa musia prehodnotiť existujúce limitné hodnoty emisií uvedené v povolení alebo sa musia stanoviť nové limitné hodnoty emisií;

b) významnými zmenami v oblasti najlepších dostupných techník sa umožnilo významné zníženie emisií;

c) bezpečnosť prevádzkovania vyžaduje použitie iných techník;

d) ak je potrebné dodržať smernicu 2001/81/ES alebo normu kvality životného prostredia v súlade s článkom 19.

Článok 23

Uzatvorenie a ozdravenie lokality

1. Bez toho, aby bola dotknutá smernica 2004/35/ES , smernica Európskeho parlamentu a Rady 2006/118/ES z 12. decembra 2006 o ochrane podzemných vôd pred znečistením a zhoršením kvality (31), smernica Európskeho parlamentu a Rady 2008/99/ES z 19. novembra 2008 o ochrane životného prostredia prostredníctvom trestného práva (32) a smernica Európskeho parlamentu a Rady 2009…/…/ES z …, ktorou sa ustanovuje rámec na ochranu pôdy (33) (34), príslušný orgán po definitívnom skončení činností zabezpečí splnenie podmienok povolenia uložených v záujme zabezpečenia dodržiavania zásady stanovenej v bode 8 článku 12.

2. V prípade, že činnosť zahŕňa používanie, produkciu alebo vypúšťanie významného množstva príslušných nebezpečných látok s prihliadnutím na možnosť kontaminácie pôdy a podzemných vôd v lokalite zariadenia, prevádzkovateľ pripraví východiskovú správu pred spustením prevádzky zariadenia alebo pred aktualizáciou povolenia pre zariadenie. Správa musí obsahovať kvantifikované informácie potrebné na určenie počiatočného stavu pôdy a podzemných vôd so zreteľom na významné množstvá príslušných nebezpečných látok .

Komisia stanoví všeobecné kritériá pre obsah východiskovej správy.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

3. Po definitívnom skončení činností prevádzkovateľ informuje príslušný orgán a posúdi stav kontaminácie pôdy a podzemných vôd nebezpečnými látkami. V prípade, že zariadenie spôsobilo akékoľvek znečistenie pôdy alebo podzemných vôd nebezpečnou látkou v porovnaní s pôvodným stavom uvedeným vo východiskovej správe podľa odseku 2, prevádzkovateľ túto lokalitu ozdraví a vráti ju do uvedeného pôvodného stavu.

4. V prípade, že prevádzkovateľ nie je povinný vypracovať východiskovú správu uvedenú v odseku 2, prevádzkovateľ prijme po definitívnom ukončení činností opatrenia potrebné na to, aby lokalita nepredstavovala žiadne významné riziko pre ľudské zdravie a životné prostredie.

Článok 24

Porovnanie emisií s úrovňami emisií súvisiacimi s najlepšími dostupnými technikami

Príslušné údaje o dodržiavaní podmienok povolenia uvedené v odseku 1 článku 8 obsahujú porovnanie medzi úrovňou emisií a úrovňou emisií súvisiacou s najlepšími dostupnými technikami opísanými v referenčných dokumentoch o BAT. Tieto príslušné údaje sa bezodkladne sprístupnia na internete.

Článok 25

Inšpekcie

1. Členské štáty zavedú systém inšpekcií zariadení.

V rámci tohto systému sa vykonávajú aj inšpekcie na mieste.

Členské štáty zabezpečia, aby prevádzkovatelia poskytli príslušným orgánom všetku nevyhnutnú pomoc s cieľom umožniť týmto orgánom vykonanie inšpekcií na mieste, odberu vzoriek a zberu informácií, potrebných na výkon ich povinností podľa tejto smernice.

2. Členské štáty zabezpečia, aby sa na všetky zariadenia vzťahoval plán inšpekcií.

3. Súčasťou každej inšpekcie sú tieto prvky:

a) všeobecné posúdenie relevantných dôležitých otázok v oblasti životného prostredia;

b) geografická poloha, na ktorú sa vzťahuje plán inšpekcií;

c) register zariadení, na ktoré sa vzťahuje plán inšpekcií a všeobecné vyhodnotenie ich súladu s požiadavkami tejto smernice;

d) ustanovenia o revízii plánu;

e) náčrt programov pre bežné inšpekcie podľa odseku 5;

f) postupy pre mimoriadnych inšpekcií podľa odseku 6;

g) v prípade potreby ustanovenia o spolupráci medzi rôznymi inšpekčnými orgánmi.

4. Na základe plánov inšpekcií príslušný orgán pravidelne vypracúva program inšpekcií, v ktorom sa určuje frekvencia návštev vykonávaných na mieste pre rôzne typy zariadení.

Členské štáty zabezpečia, aby na vykonávanie týchto inšpekcií bol k dispozícii dostatočný počet kvalifikovaných osôb .

Tieto programy obsahujú najmenej jednu náhodnú návštevu na mieste každých 18 mesiacov v každom zariadení. Keď inšpekcia zistí porušenie podmienok povolenia, táto frekvencia sa zvýši, a to najmenej na raz za každých šesť mesiacov.

Ak tieto programy vychádzajú zo systematického vyhodnotenia rizík, ktoré konkrétne dotknuté zariadenia predstavujú pre životné prostredie , frekvencia návštev na mieste sa môže znížiť najmenej na jednu návštevu za 24 mesiacov .

Systematické vyhodnotenie rizík pre životné prostredie je založené na objektívnych kritériách ako:

a) záznam o dodržiavaní podmienok povolenia prevádzkovateľmi;

b) vplyvy zariadenia na životné prostredie a ľudské zdravie;

c) účasť prevádzkovateľa na systéme Spoločenstva pre riadenie a audit životného prostredia (EMAS) podľa nariadenia (ES) č. 761/2001 (35) alebo zavádzanie ekvivalentných systémov pre riadenie životného prostredia.

Komisia môže stanoviť ďalšie kritériá vyhodnotenia rizík pre životné prostredie.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

5. Bežné inšpekcie postačujú na preskúmanie celého rozsahu relevantných vplyvov dotknutého zariadenia na životné prostredie.

Bežnými inšpekciami sa zabezpečuje, aby prevádzkovateľ dodržiaval podmienky povolenia.

Bežné inšpekcie slúžia aj na posúdenie účinnosti požiadaviek povolenia.

6. Cieľom náhodných mimoriadnych inšpekcií je čo možno najskôr vyšetriť závažné a opodstatnené sťažnosti v oblasti životného prostredia, závažné environmentálne havárie a mimoriadne udalosti a prípady nedodržania podmienok povolenia alebo skutočnosti, ktoré závažným spôsobom ovplyvňujú zdravie ľudí, a v prípade potreby prehodnotiť pred vydaním povolenia jeho aktualizáciu.

Pri uskutočňovaní takejto mimoriadnej inšpekcie môžu príslušné orgány požiadať prevádzkovateľov o poskytnutie informácií s cieľom prešetriť podstatu nehody, udalosti alebo nesúladu vrátane zdravotných štatistík.

7. Na základe každej bežnej a mimoriadnej inšpekcia príslušný orgán vypracuje správu, ktorá obsahuje zistenia, z ktorých vyplýva, či zariadenie dodržiava požiadavky smernice, aj závery o tom, či sú potrebné ďalšie opatrenia.

Správa sa oznámi dotknutému prevádzkovateľovi do dvoch mesiacov. Príslušný orgán sprístupní správu verejnosti prostredníctvom internetu do štyroch mesiacov po uskutočnení inšpekcie.

Príslušný orgán zabezpečí, aby boli všetky potrebné opatrenia, ktoré sú uvedené v správe, prijaté v rozumnej lehote.

Článok 26

Prístup k informáciám a účasť verejnosti na povoľovacom konaní

1. Členské štáty zabezpečia, aby sa dotknutej verejnosti poskytli dostala včasné a účinné príležitosti zúčastniť sa týchto konaní:

a) vydanie povolenia pre nové zariadenia;

b) vydanie povolenia na akúkoľvek podstatnú zmenu;

c) aktualizácia povolenia alebo podmienok povolenia pre zariadenie v súlade s písmenom a) článku 22 ods. 4.

d) aktualizácia povolenia alebo podmienok povolenia pre zariadenie, ktorému sa udeľuje výnimka v súlade s článkom 16 ods. 3 .

Na takúto účasť sa uplatňujú postupy uvedené v prílohe IV.

O mimovládnych organizáciách, ktoré pôsobia v oblasti ochrany životného prostredia a spĺňajú požiadavky stanovené príslušnými vnútroštátnymi právnymi predpismi sa usudzuje, že majú záujem.

▐

2. Ak sa prijalo rozhodnutie o udelení, prehodnotení alebo aktualizácii povolenia ▐, príslušný orgán informuje verejnosť a sprístupní verejnosti bezodkladne tieto informácie:

a) obsah rozhodnutia, vrátane kópie povolenia akýchkoľvek a následných aktualizácií;

b) dôvody, na ktorých sa rozhodnutie zakladá;

c) výsledky konzultácií uskutočnených pred prijatím rozhodnutia a vysvetlenie spôsobu, akým boli pri prijímaní daného rozhodnutia zohľadnené;

d) názov referenčných dokumentov o BAT, ktoré sú relevantné pre dotknuté zariadenie alebo dotknutú činnosť;

e) spôsob určenia podmienok povolenia uvedených v článku 15 v súvislosti s najlepšími dostupnými technikami a súvisiacimi úrovňami emisií opísanými v referenčných dokumentoch o BAT;

f) v prípade udelenia výnimky v súlade s článkom 16 ods. 3 konkrétne dôvody tejto výnimky na základe kritérií stanovených v uvedenom odseku a uložené podmienky;

g) výsledok prehodnotenia ▐ povolení uvedených v článku 22 ods. 1, 3 a 4;

h) Výsledky monitorovania emisií, ktoré dostane príslušný orgán na základe podmienok povolenia podľa článku 9.

Členské štáty zabezpečia, aby sa informácie uvedené v písm. a) až g) bezodkladne sprístupnili na internete.

3. Odseky 1 a 2║ sa uplatňujú bez toho, aby boli dotknuté obmedzenia ustanovené v článku 4 ods. 1 a 2 smernice Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí (36).

Článok 27

Prístup k spravodlivosti

1. Členské štáty zaistia, aby v súlade s príslušným vnútroštátnym právnym systémom, dotknutá verejnosť mala prístup k opravným prostriedkom pred súdom alebo iným nezávislým a nestranným orgánom ustanoveným na základe zákona s cieľom napadnúť vecnú a procesnú zákonnosť akéhokoľvek rozhodnutia, skutku alebo nečinnosti, ktoré sú predmetom článku 26 v prípade, keď je splnená jedna z týchto podmienok:

a) existuje dostatočný záujem;

b) ak pretrváva porušovanie práva v prípadoch, keď to právne predpisy členského štátu upravujúce správne konanie požadujú ako predbežnú podmienku.

2. Členské štáty určia, v akom štádiu možno napadnúť rozhodnutia, skutky alebo nečinnosť.

3. O tom, čo predstavuje dostatočný záujem a porušovanie práva, rozhodnú členské štáty v súlade s cieľom poskytnúť dotknutej verejnosti široký prístup k spravodlivosti.

Na tento účel sa záujem akejkoľvek mimovládnej organizácie, ktorá pôsobí v oblasti ochrany životného prostredia a spĺňa všetky požiadavky podľa vnútroštátneho práva považuje za dostatočný na účely písm. a) odseku 1.

Tieto organizácie sa takisto považujú za organizácie, ktorých práva môžu byť poškodené na účely písm. b) odseku 1.

4. Ustanovenia odsekov 1, 2 a 3 nevylučujú možnosť predbežného preskúmania správnym orgánom a nie je nimi dotknutá požiadavka uplatnenia správnych opravných prostriedkov pred súdnymi opravnými prostriedkami, ak takáto požiadavka vyplýva z vnútroštátneho práva.

Každé takéto konanie musí byť primerané, spravodlivé, včasné a nie nedostupne drahé.

5. Členské štáty zabezpečia, aby boli verejnosti dostupné praktické informácie o prístupe k správnemu a súdnemu preskúmaniu.

Článok 28

Cezhraničné vplyvy

1. Ak si je členský štát vedomý, že prevádzkovanie zariadenia má pravdepodobne významné nepriaznivé účinky na životné prostredie iného členského štátu, alebo ak o to členský štát, ktorý je pravdepodobne významne dotknutý, požiada, zašle členský štát, na ktorého území sa podala žiadosť o povolenie podľa článku 4 alebo článku 21 ods. 2 druhému členskému štátu akékoľvek informácie, ktoré má poskytnúť alebo sprístupniť podľa prílohy IV v rovnakom čase, ako ich sprístupní verejnosti.

Takéto informácie poslúžia ako základ pre akékoľvek konzultácie potrebné v rámci bilaterálnych vzťahov medzi dvoma členskými štátmi na báze reciprocity a rovnocennosti.

2. V rámci svojich bilaterálnych vzťahov musia členské štáty zabezpečovať, aby žiadosti o povolenie v prípadoch uvedených v odseku 1 boli na primeraný čas sprístupnené aj občanom štátu, ktorého životné prostredie by mohlo byť dotknuté, aby verejnosť mohla zaujať stanovisko pred tým, ako príslušný orgán prijme rozhodnutie.

3. Výsledky akýchkoľvek konzultácií podľa odsekov 1 a 2 sa zohľadňujú pri rozhodovaní o žiadosti príslušného orgánu.

4. Príslušný orgán informuje každý členský štát, s ktorým sa uskutočnili konzultácie podľa odseku 1 o rozhodnutí prijatom v súvislosti so žiadosťou a zašle mu informácie uvedené v článku 26 ods. 2. Ten členský štát prijme potrebné opatrenia, aby zabezpečil vhodným spôsobom sprístupnenie informácií dotknutej verejnosti na svojom vlastnom území.

▐

Článok 29

Nové techniky

Členské štáty prijmú opatrenia, ktorými budú prevádzkovateľov stimulovať, aby vyvíjali a používali nové techniky.

Na účely prvého pododseku Komisia prijme tieto kritériá :

a) typu prioritných priemyselných činností pre vývoj a používanie nových techník;

b) orientačných cieľov členských štátov v oblasti vývoja a používania nových techník;

c) nástrojov na posúdenie pokroku, ktorý bol dosiahnutý pri vývoji a používaní nových techník.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

KAPITOLA III

Osobitné ustanovenia pre spaľovacie zariadenia

Článok 30

Rozsah pôsobnosti

Táto kapitola sa vzťahuje na spaľovacie zariadenia určené na výrobu energie, ktorých menovitý tepelný p príkon sa rovná alebo je väčší ako 50 MW, bez ohľadu na druh používaného paliva.

Táto kapitola sa nevzťahuje na tieto spaľovacie zariadenia:

a) zariadenia, v ktorých sa produkty spaľovania používajú na priame vykurovanie, sušenie alebo iné spracovanie predmetov alebo materiálov;

b) zariadenia na dodatočné spaľovanie určené na čistenie odpadových plynov spaľovaním, ktoré nie sú prevádzkované ako samostatné spaľovacie zariadenia;

c) zariadenia na regeneráciu katalyzátorov na katalytické krakovanie;

d) zariadenia na premenu sírovodíka na síru;

e) reaktory používané v chemickom priemysle;

f) pece s koksovými batériami;

g) kaupre;

h) akékoľvek technické zariadenia používané na pohon vozidiel, lodí alebo lietadiel;

i) plynové turbíny používané na morských plošinách;

j) zariadenia, ktoré používajú ako palivo akýkoľvek tuhý alebo kvapalný odpad uvedený v písmene a) článku 37 ods. 2

Články 31, 32 a 35 sa neuplatňujú na spaľovacie zariadenia, na ktoré sa vzťahuje referenčný dokument o BAT pre príslušný sektor a ktoré sú vyňaté z rozsahu pôsobnosti referenčného dokumentu o BAT o veľkých spaľovacích zariadeniach.

Článok 31

Agregačné pravidlá

1. V prípade, že odpadové plyny z dvoch alebo viacerých samostatných spaľovacích zariadení sa vypúšťajú spoločným komínom, kombinácia vytvorená takýmito zariadeniami sa bude považovať za jedno spaľovacie zariadenie a ich kapacity sa spočítajú.

2. Ak sa postavia dve alebo viaceré oddelené spaľovacie zariadenia, ktorým bolo udelené povolenie alebo predložili úplnú žiadosť po dátume uvedenom v článku 72 ods. 2 takým spôsobom, že ich odpadové plyny sa pri zohľadnení technických a ekonomických faktorov môžu vypúšťať spoločným komínom, kombinácia vytvorená takýmito zariadeniami sa bude považovať za jedno spaľovacie zariadenie a ich kapacity sa spočítajú.

Článok 32

Limitné hodnoty emisií

1. Odpadové plyny zo spaľovacích zariadení sa riadeným spôsobom vypúšťajú komínom, ktorý obsahuje jednu dymovú rúru alebo viaceré dymové rúry, ktorých výška sa vypočíta tak, aby sa zaistila bezpečnosť ľudského zdravia a životného prostredia.

2. Všetky povolenia pre zariadenia obsahujúce spaľovacie sústavy, pre ktoré bolo vydané povolenie alebo predložená žiadosť pred dátumom uvedeným v článku 72 ods. 2, pokiaľ sa takéto zariadenie uvedie do prevádzky do roka po uvedenom dátume, obsahujú podmienky, pomocou ktorých sa zabezpečí, že emisie do ovzdušia z týchto zariadení neprekročia limitné hodnoty emisií stanovené v časti 1 prílohy V.

3. Všetky povolenia pre zariadenia obsahujúce spaľovacie sústavy, na ktoré sa nevzťahuje odsek 2, obsahujú podmienky, pomocou ktorých sa zabezpečí, že emisie do ovzdušia z týchto zariadení neprekročia limitné hodnoty emisií stanovené v časti 2 prílohy V.

4. Príslušný orgán môže najviac na šesť mesiacov udeliť výnimku z povinnosti dodržiavať limitné hodnoty emisií uloženú v odsekoch 2 a 3 pre oxid siričitý v prípade spaľovne, ktorá normálne používa palivo z nízkym obsahom síry, v prípadoch, kedy prevádzkovateľ nemôže dodržiavať tieto limitné hodnoty kvôli prerušeniu dodávky paliva z nízkym obsahom síry vyplývajúceho z vážneho nedostatku.

Členské štáty okamžite informujú Komisiu o akejkoľvek výnimke udelenej na základe prvého pododseku.

5. Príslušný orgán môže udeliť výnimku z povinnosti dodržiavať limitné hodnoty emisií uvedené v odsekoch 2 a 3 v prípadoch, kedy sa spaľovňa, ktorá používa len plynné palivo, musí výnimočne uchýliť k používaniu iných palív z dôvodu náhleho prerušenia dodávky plynu a z tohto dôvodu musí byť vybavená zariadením na čistenie odpadových plynov. Obdobie, na ktoré sa udelí takáto výnimka, neprekročí 10 dní okrem prípadov prevažujúcej potreby udržiavať dodávky energie.

Prevádzkovateľ okamžite informuje príslušný orgán o výskyte každého konkrétneho prípadu uvedeného v prvom pododseku.

Členské štáty okamžite informujú Komisiu o akejkoľvek výnimke udelenej na základe prvého pododseku.

6. Ak sa spaľovňa rozšíri najmenej o 20 MW , na časť zariadenia, ktorej sa zmena týka, sa budú vzťahovať limitné hodnoty emisií špecifikované v časti 2 prílohy V a bude stanovená vo vzťahu k menovitému tepelnému príkonu celého spaľovacieho zariadenia.

Článok 33

Porucha alebo výpadok na odlučovacom zariadení

1. Členské štáty zabezpečia, že do povolení sa vložia ustanovenia pre postupy týkajúce sa poruchy alebo výpadku na odlučovacom zariadení.

2. V prípade výpadku bude príslušný orgán požadovať od prevádzkovateľa zníženie alebo zastavenie prevádzky, ak sa do 24 hodín nedosiahne náprava, alebo prevádzkovanie zariadenia použitím palív s malým znečisťovaním.

Prevádzkovateľ upovedomí príslušný orgán do 48 hodín po poruche alebo výpadku na odlučovacom zariadení.

Kumulatívne trvanie prevádzky bez odlučovacieho zariadenia nesmie prekročiť 120 hodín počas akéhokoľvek dvanásťmesačného obdobia.

Príslušný orgán môže udeliť výnimku z lehôt stanovených v prvom a treťom pododseku v jednom z týchto prípadov:

a) prevažuje potreba udržať dodávky energie;

b) spaľovňa s výpadkom by bola po obmedzenú dobu nahradená inou spaľovňou, ktorá by spôsobila celkové zvýšenie emisií.

Článok 34

Monitorovanie emisií do ovzdušia

1. Členské štáty zabezpečia, že monitorovanie emisií látok znečisťujúcich ovzdušie sa vykonáva v súlade s časťou 3 prílohy V. Členské štáty môžu vyžadovať, aby sa takéto monitorovania vykonávalo na náklady prevádzkovateľa.

2. Inštalácia a činnosť automatizovaného monitorovacieho vybavenia sú predmetom kontroly a každoročného odskúšania podľa časti 3 prílohy V.

3. Polohu miest odberu vzoriek alebo meracích miest, ktoré sa majú používať na monitorovanie emisií, určí príslušný orgán.

4. Všetky výsledky monitorovania sa zaznamenávajú, spracovávajú a prezentujú tak, aby príslušný orgán mohol overovať dodržiavanie prevádzkových podmienok a limitných hodnôt emisií uvedených v povolení.

Článok 35

Dodržiavanie limitných hodnôt emisií

Limitné hodnoty emisií do ovzdušia sa považujú za dodržané v prípade splnenia podmienok stanovených v časti 4 prílohy V.

Článok 36

Viacpalivové spaľovacie zariadenia

1. V prípade viacpalivového spaľovaceho zariadenia, ktoré súčasne používa dve alebo viaceré palivá, príslušný orgán stanoví limitné hodnoty emisií v súlade s týmito krokmi:

a) odmerať limitnú hodnotu emisií relevantnú pre každé jednotlivé palivo a každú jednotlivú znečisťujúcu látku, ktorá zodpovedá menovitému tepelnému príkonu celého spaľovacieho zariadenia, ako je stanovené v častiach 1 a 2 prílohy V;

b) určiť palivovo hmotnostné limitné hodnoty emisií, ktoré sa získajú vynásobením jednotlivých limitných hodnôt emisií uvedených v písmene a) tepelným príkonom dodaným každým palivom a vydelením výsledku násobenia súčtom tepelných príkonov dodaných všetkými palivami;

c) zostaviť súhrn palivovo hmotnostných limitných hodnôt emisií.

2. V prípade viacpalivových spaľovacích zariadení, ktoré používajú destilované zvyšky alebo zvyšky premenené z rafinácie ropy na vlastnú spotrebu, samotné alebo s inými palivami, môže Komisia zmeniť a doplniť odsek 1 s cieľom stanoviť priemernú limitnú hodnotu emisií pre oxid siričitý, ktorá platnú pre všetky takéto zariadenia s menovitým tepelným príkonom 50 MW alebo väčším.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

KAPITOLA IV

Osobitné ustanovenia pre spaľovne odpadov a zariadenia na spoluspaľovanie odpadov

Článok 37

Rozsah pôsobnosti

1. Táto kapitola sa uplatňuje na spaľovne odpadov a zariadenia na spoluspaľovanie odpadov, ktoré spaľujú alebo spoluspaľujú tuhý alebo kvapalný odpad.

Na účely tejto kapitoly spaľovne odpadov a zariadenia na spoluspaľovanie odpadov sú všetky spaľovacie linky alebo spoluspaľovacie linky, príjem a skladovanie odpadov, interné zariadenia na predúpravu, systémy dodávky odpadov, paliva a vzduchu, kotol, zariadenia na úpravu a čistenie odpadových plynov, zariadenia pre spracovanie alebo skladovanie rezíduí a odpadových vôd v areáli, komíny, zariadenia a systémy pre riadenie spaľovacích alebo spoluspaľovacích operácií, záznamy a monitorovanie podmienok spaľovania alebo spoluspaľovania.

Ak spoluspaľovanie prebieha takým spôsobom, že hlavným účelom zariadenia nie je výroba energie alebo materiálnych výrobkov, ale skôr tepelné spracovanie odpadov, zariadenie sa považuje za spaľovňu odpadov.

2. Táto kapitola sa neuplatňuje na tieto zariadenia:

a) zariadenia spracovávajúce iba tieto odpady: i) odpady uvedené v písmene b) článku 3 ods. 22, ii) rádioaktívne odpady, iii) telá mŕtvych zvierat v zmysle nariadenia Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (37); iv) odpad vznikajúci pri prieskume a využívaní zdrojov ropy a zemného plynu na zariadeniach na mori, ktorý sa spaľuje v priestoroch týchto zariadení;

b) experimentálne spaľovne používané pri výskume, vývoji a skúškach zameraných na zlepšovanie spaľovacieho procesu, ktoré spracovávajú menej ako 50 ton odpadu za rok.

Článok 38

Žiadosti o povolenia

Žiadosť o povolenie na spaľovňu odpadov alebo zariadenie na spoluspaľovanie odpadov musí obsahovať popis plánovaných opatrení, ktorými sa zaručí splnenie týchto požiadaviek:

a) zariadenie je navrhnuté, vybavené a bude udržiavané a prevádzkované takým spôsobom, aby požiadavky tejto kapitoly boli splnené s prihliadnutím na kategórie spaľovaných alebo spoluspaľovaných odpadov;

b) teplo vznikajúce v priebehu spaľovacieho alebo spoluspaľovacieho procesu sa v najväčšej možnej miere zužitkováva prostredníctvom výroby tepla, pary alebo elektriny;

c) množstvo a škodlivosť zvyškov sa bude minimalizovať a zvyšky sa budú podľa možností recyklovať;

d) zvyšky, ktorých vzniku nie je možné zabrániť, ktorých množstvo nemožno zmenšiť, alebo ktoré nemožno recyklovať, sa budú zneškodňovať v súlade s vnútroštátnymi právnymi predpismi a právnymi predpismi Spoločenstva;

Článok 39

Podmienky povolenia

1. Povolenie obsahuje tieto údaje:

a) zoznam všetkých kategórií odpadov, ktoré možno spracovávať, pričom sa v prípade, ak je to možné, použijú aspoň tie kategórie odpadov, ktoré sú definované v európskom katalógu odpadov ustanovenom rozhodnutím Komisie 2000/532/ES a ktorý obsahuje informácie o množstvách odpadov každej kategórie;

b) celková kapacita zariadenia pri spaľovaní alebo spoluspaľovaní odpadov;

c) limitné hodnoty emisií do ovzdušia a vody;

d) požiadavky pre pH, teplotu a prietok vypúšťania odpadových vôd;

e) postupy odberu vzoriek a meracie postupy a frekvencie, ktoré sa majú používať v záujme dodržiavania podmienok stanovených pre monitorovanie emisií;

f) maximálna povolená doba všetkých technicky nevyhnutných odstávok, porúch alebo chýb čistiacich alebo meracích zariadení, počas ktorých môžu emisie do ovzdušia a vypúšťanie odpadových vôd presiahnuť predpísané limitné hodnoty emisií.

2. Okrem požiadaviek stanovených v odseku 1 povolenie pre spaľovňu odpadov alebo zariadenie na spoluspaľovanie odpadov, ktoré používajú nebezpečné odpady, obsahuje tieto údaje:

a) zoznam množstiev rôznych kategórií nebezpečných odpadov, ktoré sa môžu spracovávať;

b) minimálne a maximálne hmotnostné toky týchto nebezpečných odpadov, ich najnižšie a najvyššie hodnoty spalného tepla a maximálne množstvo polychlórovaných bifenylov, pentachlórovaného fenolu, chlóru, fluóru, síry, ťažkých kovov a iných znečisťujúcich látok.

3. Členské štáty môžu vytvoriť zoznam kategórií odpadov, ktoré má obsahovaťpovolenie, a ktoré sa môžu spoluspaľovať v určitých kategóriách zariadení pre spoluspaľovanie odpadov.

4. Príslušný orgán musí pravidelne prehodnocovať a, ak je to potrebné, aktualizovať podmienky povolenia.

Článok 40

Kontrola emisií

1. Odpadové plyny zo spaľovní odpadov a zariadení na spaľovanie odpadov musia byť vypúšťané riadeným spôsobom cez komín, ktorého výška sa vypočíta tak, aby bolo chránené ľudské zdravie a životné prostredie.

2. Emisie do ovzdušia zo spaľovní odpadov a zariadení na spoluspaľovanie odpadov nesmú presiahnuť limitné hodnoty emisií stanovené v častiach 3 a 4 prílohy VI alebo určené v súlade s časťou 4 danej prílohy.

Ak v zariadení na spoluspaľovanie odpadov pochádza viac ako 40 % vznikajúceho tepla z nebezpečných odpadov alebo sa v zariadení spaľuje nespracovaný miešaný komunálny odpad, platia limitné hodnoty emisií stanovené v časti 3 prílohy VI.

3. Výpuste odpadových vôd vznikajúcich pri čistení odpadových plynov do vodného prostredia musia byť v najväčšej možnej miere obmedzené a koncentrácie znečisťujúcich látok nesmú presiahnuť limitné hodnoty emisií stanovené v časti 5 prílohy VI.

4. Limitné hodnoty emisií platia v mieste, kde sa odpadové vody vznikajúce pri čistení odpadových plynov vypúšťajú zo spaľovne odpadov alebo zariadenia na spoluspaľovanie odpadov.

Keď sa odpadové vody z čistenia odpadových plynov čistia mimo spaľovne odpadov alebo zariadenia na spoluspaľovanie odpadov v čističke odpadových vôd určenej iba na čistenie tohto druhu odpadových vôd, limitné hodnoty emisií stanovené v časti 5 prílohy VI sa musia uplatňovať v mieste, kde odpadové vody vytekajú z čističky odpadových vôd. V prípade, že sa odpadové vody z čistenia odpadových plynov čistia spoločne s inými zdrojmi odpadových vôd, a to buď v areáli alebo mimo areálu, musí prevádzkovateľ vykonávať výpočty hmotnostných bilancií na základe výsledkov meraní stanovených v bode 2 časti 6 prílohy VI, a to s cieľom určovať hodnoty tých emisií v konečných výpustiach odpadových vôd, ktoré je možné prisúdiť odpadovým vodám z čistenia odpadových plynov.

Odpadové vody sa za žiadnych okolností nesmú riediť kvôli dodržaniu limitných hodnôt emisií stanovených v časti 5 prílohy VI.

5. Areály spaľovní odpadov alebo zariadení na spoluspaľovanie odpadov vrátane súvisiacich priestorov pre skladovanie odpadov musia byť navrhnuté a prevádzkované takým spôsobom, aby sa zabránilo nepovolenému a náhodnému úniku akýchkoľvek znečisťujúcich látok do pôdy, povrchových a podzemných vôd.

Musí byť zabezpečená skladovacia kapacita pre kontaminovanú dažďovú vodu odtekajúcu z areálu spaľovne odpadov alebo zariadenia na spoluspaľovanie odpadov alebo pre kontaminovanú vodu vznikajúcu pri rozliatí alebo pri hasení požiarov. Táto skladovacia kapacita musí byť primerane veľká na to, aby bolo zabezpečené, že tieto vody bude možné v prípade potreby pred vypustením testovať a čistiť.

6. Bez toho, aby bol dotknutý článok 44 ods. 4 písm. c), pri presiahnutí limitných hodnôt emisií nesmie spaľovňa odpadov alebo zariadenie na spoluspaľovanie odpadov alebo jednotlivé pece, ktoré sú súčasťou spaľovne odpadov alebo zariadenia na spoluspaľovanie odpadov za žiadnych okolností pokračovať v spaľovaní odpadov dlhším čas ako štyri hodiny bez prerušenia.

Kumulatívny čas trvania prevádzky v takýchto podmienkach nesmie presiahnuť 60 hodín za rok.

Časový limit stanovený v druhom pododseku sa uplatňuje na tie pece, ktoré sú pripojené k jednému čistiacemu zariadeniu odpadových plynov.

Článok 41

Porucha

V prípade poruchy musí prevádzkovateľ hneď, ako je to možné, obmedziť alebo ukončiť činnosti dovtedy, kým nebude možné obnoviť normálne činnosti.

Článok 42

Monitorovanie emisií

1. Členské štáty musia zabezpečovať, že monitorovanie emisií sa vykonáva v súlade s časťami 6 a 7 prílohy VI.

2. Inštalácia a činnosť meracích systémov sú predmetom kontroly a každoročného odskúšania podľa bodu 1 časti 6 prílohy VI.

3. Polohu miest odberu vzoriek alebo meracích miest, ktoré sa majú používať na monitorovanie emisií, určí príslušný orgán.

4. Všetky výsledky monitorovania sa zaznamenávajú, spracovávajú a prezentujú tak, aby príslušný orgán mohol overovať dodržiavanie prevádzkových podmienok a limitných hodnôt emisií uvedených v povolení.

5. Komisia hneď, ako budú v Spoločenstve k dispozícii vhodné meracie techniky, stanoví dátum, od ktorého sa musia vykonávať nepretržité merania emisií ťažkých kovov, dioxínov a furánov do ovzdušia.

Tieto opatrenia zamerané na zmenu nepodstatných prvkov tejto smernice jej doplnením sa prijmú v súlade s regulačným postupom s kontrolou uvedeným v článku 69 ods. 2.

Článok 43

Dodržiavanie limitných hodnôt emisií

Limitné hodnoty emisií do ovzdušia a vody sa považujú za dodržané v prípade splnenia podmienok opísaných v časti 8 prílohy V.

Článok 44

Prevádzkové podmienky

1. Spaľovne odpadov sa musia prevádzkovať takým spôsobom, aby bola dosiahnutá úroveň spálenia, pri ktorej je celkový obsah organického uhlíka v troske a spodnom popole z pece nižší ako 3 % alebo strata žíhaním je menšia ako 5 % suchej hmotnosti materiálu. Musia sa používať techniky predúpravy odpadov.

2. Spaľovne odpadov a zariadenia na spoluspaľovanie odpadov musia byť navrhnuté, vybavené, vybudované a prevádzkované takým spôsobom, aby teplota plynov, ktoré vznikajú pri spaľovaní alebo spoluspaľovaní odpadov, vzrástla po poslednom vtlačení spaľovacieho vzduchu riadeným a homogénnym spôsobom, a to aj v najnepriaznivejších podmienkach, aspoň na 2 sekundy na minimálne 850 °C.

Pri spaľovaní alebo spoluspaľovaní nebezpečných odpadov obsahujúcich viac ako 1 % halogénovaných organických látok, vyjadrených vo forme obsahu chlóru, musí byť teplota požadovaná podľa prvého pododseku minimálne 1 100°C.

V spaľovniach odpadu sa teplota stanovená v prvom a druhom pododseku meria v blízkosti vnútornej steny spaľovacej komory. Príslušný orgán môže povoliť merania na inom reprezentatívnom mieste spaľovacej komory.

3. Každá spaľovacia komora spaľovne odpadov musí byť vybavená aspoň jedným pomocným horákom. Tento horák sa automaticky zapne, keď teplota odpadových plynov po poslednom vtlačení spaľovacieho vzduchu klesne pod teploty stanovené v odseku 2. Musí sa využívať aj v priebehu operácií nábehu a odstavenia spaľovne, aby sa zabezpečilo udržiavanie daných teplôt po celý čas trvania týchto operácií a tiež dovtedy, kým sa v spaľovacej komore nachádzajú nespálené odpady.

K pomocnému horáku sa nesmú privádzať palivá, ktoré môžu spôsobiť vyššie emisie ako emisie vznikajúce pri spaľovaní plynového oleja definovaného v článku 1 ods. 1 smernice Rady 93/12/EHS z 23. marca 1993 o obsahu síry v niektorých kvapalných palivách (38), skvapalnenom plyne alebo zemnom plyne.

4. Spaľovne odpadov a zariadenia na spoluspaľovanie odpadov musia využívať automatický systém, ktorý zabráni prívodu odpadov v týchto situáciách:

a) počas ich nábehu, dovtedy, kým sa nedosiahne teplota stanovená v odseku 2 alebo kým sa nedosiahne teplota stanovená podľa článku 45 ods. 1;

b) vždy, keď sa nepodarí udržať teplotu stanovenú v odseku 2 alebo teplotu stanovenú podľa článku 45 ods. 1;

c) vždy, keď nepretržité merania ukazujú, že v dôsledku porúch alebo chýb zariadení na čistenie odpadových plynov sa presiahla ktorákoľvek limitná hodnota emisií.

5. Všetko teplo vznikajúce v spaľovniach odpadov alebo zariadeniach na spoluspaľovanie odpadov sa musí v najväčšej možnej miere zhodnotiť.

6. Infekčné odpady zo zdravotníckej a veterinárnej starostlivosti sa musia vkladať priamo do pece bez toho, aby sa najprv miešali s inými kategóriami odpadov a bez priamej manipulácie.

7. Členské štáty zabezpečia, že spaľovňa odpadov alebo zariadenie na spoluspaľovanie odpadov prevádzkuje a riadi fyzická osoba, ktorá je spôsobilá riadiť zariadenie.

Článok 45

Povolenie na zmenu prevádzkových podmienok

1. Príslušný orgán môže pre určité kategórie odpadov alebo pre určité tepelné procesy schváliť podmienky, ktoré sa líšia od podmienok stanovených v odseku 1, 2 a 3 článku 44 a, pokiaľ ide o teplotu, v odseku 4 daného článku a špecifikovaných v povolení za predpokladu, že sú splnené ostatné podmienky tejto kapitoly. Členské štáty môžu stanoviť pravidlá upravujúce toto schvaľovanie.

2. Pre spaľovne odpadov zmena v podmienkach prevádzky nesmie spôsobiť vznik väčšieho množstva zvyškov alebo zvyškov s vyšším obsahom organických znečisťujúcich látok v porovnaní s tými zvyškami, ktoré by sa mohli očakávať v podmienkach stanovených v odseku 1, 2 a 3 článku 44.

3. Spaľovne odpadov, ktoré dostali povolenie na zmenu prevádzkových podmienok podľa odseku 1, musia dodržiavať minimálne limitné hodnoty emisií stanovené v časti 3 prílohy VI pre celkový obsah organického uhlíka a oxidu ║.

Kotle v rámci celulózového a papierenského priemyslu, v ktorých sa spaľuje odpad z kôry v mieste výroby, ktoré boli v prevádzke a mali povolenie pred 28. decembrom 2002 a ktoré dostali povolenie na zmenu prevádzkových podmienok podľa odseku 1 musia dodržiavať minimálne limitné hodnoty emisií stanovené v časti 3 prílohy VI pre celkový obsah organického uhlíka.

4. Členský štát oznámi Komisii všetky prevádzkové podmienky povolené podľa odsekov 1, 2 a 3 a výsledky overovania ako súčasť informácií poskytovaných v súlade s požiadavkami na podávanie správ podľa článku 66.

Článok 46

Dodávka a preberanie odpadov

1. Prevádzkovateľ spaľovane odpadov alebo zariadenia na spoluspaľovanie odpadov musí prijať všetky potrebné bezpečnostné opatrenia, týkajúce sa dodávky a preberania odpadov, ktorými zabráni alebo v najväčšej možnej miere obmedzí znečisťovanie ovzdušia, pôdy, povrchových a podzemných vôd, ako aj iné nepriaznivé vplyvy na životné prostredie, zápach a hluk a priame riziká pre ľudské zdravie.

2. Pred prevzatím odpadov do spaľovne odpadov alebo zariadenia na spoluspaľovanie odpadov určí prevádzkovateľ hmotnosť každej kategórie odpadov podľa európskeho katalógu odpadov ustanoveného rozhodnutím Komisie 2000/532/ES.

3. Pred prevzatím nebezpečných odpadov do spaľovne odpadov alebo zariadenia na spoluspaľovanie odpadov musí prevádzkovateľ získať informácie o týchto odpadoch na účel overenia dodržiavania požiadaviek povolenia stanovených v článku 39 ods. 2.

Tieto informácie sa vzťahujú na:

a) všetky administratívne informácie o procese vytvárania odpadov obsiahnuté v dokumentoch uvedených v odseku 4 písm. a);

b) informácie o fyzikálnom a, pokiaľ je to možné, chemickom zložení odpadov a všetky ostatné informácie potrebné na vyhodnotenie vhodnosti odpadov pre určený spaľovací proces;

c) informácie o nebezpečných charakteristikách odpadov, o látkach, s ktorými sa nemôžu miešať, a o bezpečnostných opatreniach, ktoré sa musia prijať pri manipulácii s odpadmi.

4. Pred prevzatím nebezpečných odpadov do spaľovne odpadov alebo zariadenia na spoluspaľovanie odpadov musí prevádzkovateľ vykonať aspoň tieto postupy:

a) kontrolu dokumentov, ktoré vyžaduje smernica 2008/98/ES a, ak je to možné, tých dokumentov, ktoré vyžaduje nariadenie Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva (39) a právne predpisy v oblasti prepravy nebezpečných tovarov;

b) odber reprezentatívnych vzoriek, pokiaľ to nie je nevhodné, ak je to možné, pred ich vyložením, na overenie zhody s informáciami uvedenými v odseku 3, vykonaním kontrol, a aby sa príslušným orgánom umožnilo zistiť povahu spracovaných odpadov.

Vzorky uvedené v písmene b) sa musia uchovať aspoň jeden mesiac po spálení alebo spoluspálení príslušných odpadov.

5. Príslušný orgán môže udeľovať výnimky z odsekov 2, 3 a 4 spaľovniam odpadov alebo zariadeniam na spoluspaľovanie odpadov, ktoré sú súčasťou zariadenia, na ktoré sa vzťahuje kapitola II, a spaľujú a spoluspaľujú len odpady, ktoré vznikli v danom zariadení.

Článok 47

Zvyšky

1. Množstvo a škodlivosť zvyškov sa musí minimalizovať. Zvyšky sa musia podľa možnosti recyklovať priamo v spaľovni alebo mimo.

2. Preprava a dočasné skladovanie suchých zvyškov vo forme prachu sa musí vykonávať takým spôsobom, ktorý zabráni rozptylu daných zvyškov do životného prostredia.

3. Predtým, ako sa určia spôsoby zneškodnenia alebo recyklácie zvyškov, sa musia vykonať vhodné skúšky, ktorými sa zistia fyzikálne a chemické charakteristiky a potenciál znečistenia zvyškov. Dané testy by sa mali týkať celkovej rozpustnej frakcie a rozpustnej frakcie ťažkých kovov.

Článok 48

Podstatná zmena

Zmena prevádzkovania spaľovne odpadov alebo zariadenia na spoluspaľovanie odpadov, kde sa spracováva len iný ako nebezpečný odpad v zariadení, na ktoré sa vzťahuje kapitola II, ktorá so sebou prináša spaľovanie alebo spoluspaľovanie nebezpečných odpadov, sa považuje za podstatnú zmenu.

Článok 49

Podávanie správ a informovanie verejnosti o spaľovniach odpadov a zariadeniach na spoluspaľovanie odpadov

1. Žiadosti o nové povolenia na spaľovne odpadov a zariadenia na spoluspaľovanie odpadov musia byť k dispozícii verejnosti na jednom alebo viacerých miestach na vhodne dlhý čas, ktorý verejnosti umožní pripomienkovať žiadosti predtým, ako príslušný orgán dospeje k rozhodnutiu. Rozhodnutie, vrátane aspoň kópie povolenia a všetkých nasledujúcich aktualizácií, sa musí takisto sprístupniť verejnosti.

2. Pre spaľovne odpadov a zariadenia na spoluspaľovanie odpadov s menovitou kapacitou dve tony a viac za hodinu musí správa uvedená v článku 66 obsahovať informácie o fungovaní a monitorovaní zariadenia, ako aj o priebehu procesu spaľovania alebo spoluspaľovania a hodnote emisií do ovzdušia a vody v porovnaní s limitnými hodnotami emisií limitov. Tieto informácie sa dávajú k dispozícii verejnosti.

3. Príslušný orgán musí zostaviť zoznam spaľovní odpadov a zariadení na spoluspaľovanie odpadu s menovitou kapacitou menej ako dve tony za hodinu a dať ho k dispozícii verejnosti.

KAPITOLA V

Osobitné ustanovenia pre zariadenia a činnosti používajúce organické rozpúšťadlá

Článok 50

Rozsah pôsobnosti

Táto kapitola sa uplatňuje na činnosti uvedené v časti 1 prílohy VII a prípadne na činnosti, pri ktorých sa presahujú prahové hodnoty spotreby uvedené časti 2 danej prílohy.

Článok 51

Vymedzenie pojmov

Na účely tejto s kapitoly sa uplatňujú tieto pojmy:

1. „existujúce zariadenie“ znamená zariadenie v prevádzke, ktorému bolo vydané povolenie pred 1. aprílom 2001 alebo ktoré predložilo úplnú žiadosť o povolenie pred 1. aprílom 2001, pokiaľ bolo dané zariadenie uvedené do prevádzky do 1. apríla 2002;

2. „odpadové plyny“ znamenajú finálne vypustenie plynov obsahujúcich prchavé organické zlúčeniny alebo iné znečisťujúce látky z komína alebo vybavenia na znižovanie znečistenia plynov do ovzdušia;

3. „fugitívne emisie“ znamenajú akékoľvek emisie prchavých organických zlúčenín s výnimkou odpadových plynov do ovzdušia, pôdy a vody, ako aj rozpúšťadiel, ktoré sú obsiahnuté v akýchkoľvek výrobkoch, pokiaľ v časti 2 prílohy VII nie je stanovené inak;

4. „celkové emisie“ znamenajú súčet fugitívnych emisií a emisií v odpadových plynoch;

5. „zmes“ znamená zmes podľa definície v odseku 2 článku 3 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) (40),

6. „lepidlo“ znamená akúkoľvek zmes vrátane všetkých organických rozpúšťadiel alebo zmesí obsahujúcich organické rozpúšťadlá potrebné na jeho riadne použitie, ktorá sa používa na zlepenie jednotlivých častí výrobku;

7. „tlačiarenská farba“ znamená akúkoľvek zmes vrátane všetkých organických rozpúšťadiel alebo zmesí obsahujúcich organické rozpúšťadlá potrebné na jej riadne použitie, ktorá sa používa pri tlačiarenskej činnosti na vytlačenie textu alebo obrázkov na nejaký povrch;

8. „lak“ znamená priesvitný náter;

9. „spotreba“ znamená celkové vstupné množstvo organických rozpúšťadiel do zariadenia za kalendárny rok alebo iné 12-mesačné obdobie, mínus všetky, ktoré sú zhodnotené na účely opätovného využitia;

10. „vstupné množstvo“ znamená množstvo organických rozpúšťadiel a ich množstvo v zmesiach, ktoré sa použijú pri činnosti, vrátane rozpúšťadiel recyklovaných vo vnútri a mimo zariadenia, a ktoré sa počítajú zakaždým, keď sú použité pri vykonávaní činnosti;

11. opätovné použitie znamená použitie zhodnotených organických rozpúšťadiel zo zariadenia na akékoľvek technické alebo komerčné účely vrátane ich použitia ako paliva, s výnimkou definitívneho zneškodnenia takýchto zhodnotených organických rozpúšťadiel ako odpadu;

12. „kontrolované podmienky“ znamenajú podmienky, pri ktorých je zariadenie prevádzkované tak, že prchavé organické zlúčeniny, ktoré sa uvoľňujú pri činnosti, sú zhromažďované a vypúšťané riadeným spôsobom buď cez komín alebo cez odlučovacie zariadenie, a preto nie sú úplne fugitívne;

13. „operácie nábehu a odstavenia“ znamenajú operácie pri zavádzaní činnosti, určitého vybavenia alebo nádrže do prevádzky a z prevádzky alebo do chodu a z chodu naprázdno s výnimkou pravidelne sa opakujúcich etáp činnosti;

Článok 52

Náhrada nebezpečných látok

Látky alebo zmesi, ktoré sú z dôvodu, že ich obsah prchavých organických zlúčenín je podľa smernice 67/548/EHS klasifikovaný ako karcinogénny, mutagénny alebo toxický pre reprodukciu, sú zaradené do rizikových fráz R45, R46, R49, R60 alebo R61 alebo označené danými rizikovými frázami, musia byť podľa možnosti čo najskôr nahradené menej škodlivými látkami alebo zmesami v čo najkratšom možnom čase.

Článok 53

Kontrola emisií

1. Členské štáty prijmú potrebné opatrenia na zabezpečenie týchto podmienok:

a) emisie prchavých organických zlúčenín zo zariadení neprekročia limitné hodnoty emisií v odpadových plynoch a sú dodržané hodnoty emisných limitov pre fugitívne emisie alebo limitné hodnoty celkových emisií a ďalšie požiadavky ustanovené v častiach 2 a 3 prílohy VII;

b) zariadenia dodržiavajú požiadavky schémy znižovania emisií, ktoré sú stanovené v časti 5 prílohy VII, pokiaľ sa dosiahne rovnocenné zníženie emisií, ako by to bolo v prípade uplatňovania limitných hodnôt emisií uvedených v písmene a).

Členské štáty podávajú Komisii v súlade s článkom 66 ods. 1 správy o pokroku pri dosahovaní rovnocenného zníženia emisií uvedeného v písmene b).

2. Odchylne od písmena a) odseku 1 v prípade, že prevádzkovateľ preukáže príslušnému orgánu, že pre konkrétne zariadenie nie je táto limitná hodnota emisií pre fugitívne emisie dosiahnuteľná z technického a ekonomického hľadiska, môže príslušný orgán povoliť, aby emisie prekročili uvedenú limitnú hodnotu emisií za predpokladu, že sa neočakávajú závažné riziká pre ľudské zdravie a životné prostredie a že prevádzkovateľ preukáže príslušnému orgánu, že používa najlepšie dostupné techniky;

3. Odchylne od odseku 1 v prípade činností povrchovej úpravy uvedených v položke 8 tabuľky v časti 2 prílohy VII a ktoré nemožno vykonávať za kontrolovaných podmienok, môže príslušný orgán povoliť, aby emisie zariadenia nedodržiavali požiadavky stanovené v danom odseku, ak prevádzkovateľ preukáže príslušnému orgánu, že to nie je možné z technického a ekonomického hľadiska a že používa najlepšie dostupné techniky

4. Členské štáty oznámia Komisii výnimky uvedené v odsekoch 2 a 3 v súlade s článkom 66 ods. 2.

5. Emisie prchavých organických zlúčenín, ktoré sú zaradené do rizikových fráz R40, R45, R46, R49, R60, R61 alebo R68 alebo označené danými rizikovými frázami, sa musia kontrolovať za kontrolovaných podmienok, pokiaľ je z technického a ekonomického hľadiska možné zabezpečiť ochranu ľudského zdravia a životného prostredia, a nesmú presiahnuť limitné hodnoty emisií stanovené v časti 4 prílohy VII.

6. Zariadenia, v ktorých sa vykonávajú dve alebo viaceré činnosti, z ktorých každá prevyšuje prahové hodnoty uvedené v časti 2 prílohy VII, musia:

a) čo sa týka látok špecifikovaných v odseku 5, spĺňať požiadavky uvedeného odseku pre každú činnosť samostatne;

b) čo sa týka všetkých ostatných látok, buď: i) spĺňať požiadavky odseku 1 pre každú činnosť samostatne alebo ii) mať celkové emisie prchavých organických zlúčenín, ktoré neprevyšujú úroveň emisií, ktorú by museli spĺňať, ak by sa na ne vzťahoval bod (i).

7. Musia sa prijať všetky potrebné preventívne opatrenia na minimalizáciu emisií prchavých organických zlúčenín pri operáciách nábehu a odstavenia.

Článok 54

Monitorovanie emisií

Členské štáty musia zabezpečovať, že merania emisií sa vykonávajú v súlade s časťou 6 prílohy VII, a to buď špecifikáciami v podmienkach povolenia alebo všeobecne záväznými pravidlami.

Článok 55

Dodržiavanie limitných hodnôt emisií

Limitné hodnoty emisií pre odpadové plyny sa považujú za dodržané v prípade splnenia podmienok stanovených v časti 8 prílohy VII.

Článok 56

Podávanie správ o dodržiavaní podmienok povolenia

V správe o dodržiavaní podmienok povolenia uvedenej v odseku 1 článku 8 sa preukazuje súlad s jedným z týchto parametrov:

a) limitné hodnoty emisií v odpadových plynoch, limitné hodnoty fugitívnych emisií a limitné hodnoty celkových emisií;

b) požiadavky schémy znižovania emisií, ktorá je špecifikovaná v časti 5 prílohy VII;

c) výnimky udelené v súlade s odsekmi 2 a 3 článku 53

Správa o dodržiavaní podmienok povolenia môže obsahovať plány hospodárenia s rozpúšťadlami vypracované v súlade s časťou 7 prílohy VII.

Článok 57

Podstatná zmena existujúcich zariadení

1. Zmena maximálnej hmotnosti organických rozpúšťadiel vstupujúcich do zariadenia v priemere za jeden deň, ak je zariadenie prevádzkované pri plánovanom výstupe za iných podmienok ako sú operácie nábehu a odstavenia a údržby vybavenia, sa považuje za podstatnú v prípade, že má za následok zvýšenie emisií prchavých organických rozpúšťadiel, ktoré prekračuje tieto hodnoty:

— 25 % v prípade zariadenia, ktorého činnosti patria do pásma nižších prahových hodnôt bodov 1, 3, 4, 5, 8, 10, 13, 16 alebo 17 časti 2 prílohy VII alebo v prípade iných činností uvedených v časti 2 prílohy VII, pri ktorých je spotreba rozpúšťadiel nižšia ako 10 ton za rok;

— 10 % v prípade všetkých ostatných zariadení.

2. Ak existujúce zariadenie prechádza podstatnou zmenou alebo spadá do pôsobnosti tejto smernice po prvýkrát po vykonaní podstatnej zmeny, tá časť zariadenia, u ktorého bola vykonaná podstatná zmena, sa považuje buď za nové zariadenie alebo za existujúce zariadenie podľa toho, či celkové emisie celého zariadenia neprevyšujú tie, ktoré by platili, ak by bola podstatne zmenená časť považovaná za nové zariadenie.

3. V prípade podstatnej zmeny musí príslušný orgán overiť, či zariadenie dodržiava požiadavky tejto smernice.

Článok 58

Výmena informácií o náhrade organických rozpúšťadiel

Komisia zorganizuje výmenu informácií s členskými štátmi, príslušnými priemyselnými sektormi a mimovládnymi organizáciami, ktoré pôsobia v oblasti ochrany životného prostredia, o používaní organických rozpúšťadiel a ich potenciálnych náhrad a techník, ktoré majú najmenšie potenciálne vplyvy na ovzdušie, vodu, pôdu, ekosystémy a ľudské zdravie.

Výmena informácií sa zorganizuje o všetkých týchto témach:

a) vhodnosť na použitie;

b) potenciálne vplyvy na ľudské zdravie, najmä vystavenie účinkom pri práci,

c) potenciálne vplyvy na životné prostredie

d) ekonomické dôsledky, najmä náklady a prínosy jednotlivých dostupných alternatív.

Článok 59

Prístup k informáciám

1. Verejnosti sa sprístupní rozhodnutie príslušného orgánu, vrátane aspoň kópie povolenia a všetkých jeho následných prípadných aktualizácií.

Verejnosti musia byť sprístupnené takisto všeobecne záväzné predpisy platné pre zariadenia a zoznam zariadení, na ktoré sa vzťahuje povinnosť povolenia a registrácie.

2. Verejnosti musia byť sprístupnené výsledky monitorovania emisií, ktoré sú požadované podľa článku 54 a ktoré má príslušný orgán k dispozícii.

3. Odseky 1 a 2 platia s výnimkou obmedzení, ktoré sú ustanovené v článku 4 ods. 1 a 2 smernice 2003/4/ES.

KAPITOLA VI

Osobitné ustanovenia pre zariadenia, ktoré vyrábajú oxid titaničitý

Článok 60

Rozsah pôsobnosti

Táto kapitola sa uplatňuje na zariadenia, ktoré vyrábajú oxid titaničitý.

Článok 61

Zákaz vypúšťania odpadov

Členské štáty zakážu vypúšťať do vody, mora alebo oceánu tieto odpady:

1. pevný odpad;

2. matečné lúhy, ktoré vznikajú vo fáze filtrácie po hydrolýze roztoku TiOSO4 zo zariadení, ktoré používajú sulfátový proces; vrátane kyslých odpadov spojených s takýmito roztokmi, ktoré obsahujú celkovo viac ako 0,5 % voľnej kyseliny sírovej a rôznych ťažkých kovov vrátane kyslých odpadov, ktoré sa riedia, až kým neobsahujú 0,5 % alebo menej voľnej kyseliny sírovej;

3. odpady zo zariadení, ktoré používajú chloridový proces, ktoré obsahujú viac ako 0,5 % voľnej kyseliny chlorovodíkovej a rôznych ťažkých kovov, vrátane takých odpadov, ktoré sa riedia, až kým neobsahujú 0,5 % alebo menej voľnej kyseliny sírovej;

4. filtračné soli, kaly a kvapalný odpad, ktoré vznikajú pri úprave (zahusťovaní alebo neutralizácii) odpadu uvedeného v odsekoch 2 a 3 a obsahujú rôzne ťažké kovy, avšak nezahŕňajú neutralizovaný a prefiltrovaný či dekantovaný odpad, ktorý obsahuje len stopy ťažkých kovov a má pred akýmkoľvek zriedením hodnotu pH vyššiu ako 5,5.

Článok 62

Kontrola emisií do vody

1. Emisie zo zariadení do vody nesmú presiahnuť limitné hodnoty emisií stanovené v časti 1 prílohy VIII.

2. Členské štáty prijmú všetky potrebné opatrenia na zabezpečenie vykonávania testov akútnej toxicity v súlade s bodom 1 časti 2 prílohy VIII a súladu týchto výsledkov s hodnotami stanovenými v bode 2 časti 2 prílohy VIII.

Článok 63

Prevencia a kontrola emisií do ovzdušia

1. Musí sa predchádzať emisiám kvapôčok kyseliny zo zariadenia;

2. Emisie zo zariadení do ovzdušia nesmú presiahnuť limitné hodnoty emisií stanovené v časti 3 prílohy VIII.

Článok 64

Monitorovanie emisií a životného prostredia

1. Členské štáty zabezpečia monitorovanie emisií do vody, aby príslušný orgán mohol overovať dodržiavanie podmienok povolenia a článku 62.

2. Členské štáty zabezpečia monitorovanie emisií do ovzdušia, aby príslušný orgán mohol overovať dodržiavanie podmienok povolenia a článku 63.

V rámci tohto monitorovania je potrebné vykonávať minimálne monitorovanie emisií podľa časti 5 prílohy VII.

3. Členské štáty zabezpečia monitorovanie životného prostredia ovplyvneného vypúšťaním odpadov zo zariadení, v ktorých sa vyrába oxid titaničitý, do vody, a